Nire belaunaldi librea

"Dotorezia, jaki fin dekonstruituak, diskoteka eta une negar-eragileak".

Gure gurasoak beren gurasoek behartuta ezkondu ohi ziren maiz, elizan baina bakerotan batzuk, udaletxean beste batzuk, pare bat lagun lekuko huts gisa hartuta... Giro batzuetan bereziki, oso kontu demodé-a zen ezkontzea: ia paper-tramite hutsa. Orain, ezkerreko zein eskuineko, lege-segurtasunagatik soilik ez baizik auto-ohorezko festa hotsandikoen beharrez ezkontzen gara, inork behartu gabe ustez, hain gara-eta libreak: gentleman trajedunak eta printzesa soineko zuridunak. Gorbatak eta takoiak. Eta bodak ez dira bodak, baizik bodorrioak: aurrerantzean mundu honetako pertsona bat zeurea izango dela ospatzeko erritu ikusgarriak. Dotorezia, jaki fin dekonstruituak, diskoteka eta une negar-eragileak suelto. Eta une negar-eragileak sekula santan ez ahazteko, argazki-saioak: zeremoniaren aurretik, zeremonian bertan, eta ondoren (bai, badira postwedding saioak). Jada ezin baita jakin ezkontza bat noiz hasi eta noiz bukatzen den: aurrez, despedida eta asteburu-pasa lagun-kuadrilla bakoitzarekin; eta, gero, estatuak txintxo emandako opor-egunak hartu, eta munduko beste puntara hegazkinez, matrimonioaren eztiak ezin baitira noski pulamentuz dastatu herriko plazako terraza kutrean.

Barkatuko didazue orokorkeria eta kexakeria, baina izutuxe nago, tradiziorik hertsagarrienak espektakuluaren aroarekin nahastu diren garai honetan. Espantuka bizi da nire belaunaldi librea.


Hegan

Hegan egitearen oinarri fisikoa ekarri digu Kristina zuzak.

Nolatan egin ote dezake hegan airea baino astunago den ezerk? Ezezkoa uste zen baina joan den mende hasieran hautsi zituzten mugak. Horren oinarri fisikoa azaldu digu Kristina Zuzak 'Ekosfera' saioko ''Oinarrizko Fisika'' atalean: Presio diferentziak goranzko indarra sortzen baitu.


Amorotoko 30. Pala Txapelketako finalak, zapatuan

Amorotoko 30. Pala Txapelketako finalak jokatuko dituzte zapatu arratsaldean [maiatzak 18], Amorotoko frontoian. Aurten, baina, txapelketaren 30. urteurrena ospatzen ari direnez, finaletan apirilean jokatu zen Emakume Master Cup-eko binakako finalaren errebantxa ikusteko aukera ere egongo dela azpimarratu dute.

Lehendabizi 2. mailako finala jokatuko dela esan dute (16:00etan). Horretan, hain zuzen ere, Simon-Azeri bikotea Jon Ander-Mikel bikotearen aurka neurtuko da. “Partidu hori eta gero, Leire Garai eta Leire Etxaniz eta Miriam Arrillaga eta Patri Espinarren arteko esku pilota partidua ikusteko aukera egongo da”.

Ostean, Jon Arriaga eta Josu Imaz Amorotoko bikoteak eta Mendaro eta Elgoibarko Eneko Ulazia eta Kepa Arrizabalagak 1. mailako finala jokatuko dute.

Partidu guztiak jokatu eta irabazleak jakin ostean, pala txapelketaren amaiera ospatzeko pintxopotea egongo dela esan dute Amorotko Pilotazaleen taldekoek.


Arantzazu Saiz: "Jazza beste hizkuntza bat da; ordu asko eman behar da hau lantzen"

Jazz piano-jotzailea da Arantzazu Saiz oñatiarra. Ikasketa klasikoak egin dituen arren, bestelako estiloetan ere badabil eta, besteak beste, jazzak eta gospelak erakarri dute azkenaldian.

Klasikotik hasi eta jazzeraino salto egin duzu.

Oñatiko Musika Eskolan egin nituen ikasketak. Arazeli Guridi irakaslearekin, 8. mailara arte piano klasikoa ikasi nuen. Ondoren, Donostiako Kontserbatoriora joan nintzen. Klasikoa 10. mailara arte egin eta 24-25 urterekin bukatu nuen. Ondoren, Iruñean eskolak ematen jardun nuen eta klasikoa bukatu nuenean jazzera salto egin nuen; Beti gustatu izan zait musika modernoa. Donostiako Jazzlen ere ibili nintzen. Gero, Bartzelonara joatea erabaki nuen eta Taller de Musics eskolan egon naiz 4 urtez.

Klasikoa oinarrizkoa izango da base on bat izateko, ezta?

Bai; izan ere, ez dago zertan 10. mailara arte ikasi, baina bietatik jaso behar da. Edozelan ere, klasikoaren oinarria beharrezkoa da. Eta modernoak ematen duen beste hizkuntza, ordea, oso garrantzitsua da. Klasikoan beti gaude papererari begira eta modernoak, aldiz, entzumena garatzen gehiago laguntzen du, beste gauza batzuk irakasten ditu.

Jazza gutxiengo batendako da? Elitista da?

Beti egiten den galdera da. Jazzak, egun, estilo eta fusio asko ditu. Jazza entzuteko, denbora bat behar da; belarria egin behar da eta jende gutxik hartzen du denbora horretan interesa jartzeko. Beraz, jendeak bere denbora eta ikasketa prozesua behar du musika hori entzuteko eta jazzaz disfrutatzeko. Dena den, gaur egun estilo asko dago.

Jendeak badu zaletasunik?

Bartzelonan bai, taberna eta areto askotan ia egunero daude jazz kontzertuak. Euskal Herrira orain dela sei hilabete etorri naiz eta egia da mugimendu txikiagoa dagoela. Musikene egitasmoarekin, esaterako, jendea mugitu da. Bilbo aldean ez dut zuzeneko askorik ikusi. Dena den, lehen baino mugimendu handiagoa dago, batez ere Musikeneri esker. Egia da Gasteizen edo Getxon egiten diren jazzaldiek lagundu egiten dutela musika hau gertuago egiten, sentitzen. Hor dago Jamie Cullum gaztea. Popa eta jazza bateratzen ditu. Jazz-zaleenek kritikatu egiten dute, baina nik ondo ikusten dut, bestelako entzuleak erakartzeko balio du-eta.

Jazza inprobisazioa da, guztiz ezberdina klasikotik.

Klasikoak partitura interpretatzea eskatzen du; musika modernoan, aldiz, bestelako ezaugarriak garatzen dira. Inprobisazioa joko bat da. Baina hori ere ikasi egin behar da, jazza beste hizkuntza bat da eta asko ikasi beharra dago. Piano-jotzaileak oso solistak gara normalean, bakarrik asko jotzen dugu eta musika modernoak taldean jotzeko aukera ematen digu, hori zoragarria da. Taldean erosoago sentitzen naiz.

Irakasle lanetan zabiltza orain.

Bai. Piano klasiko eta modernoko eskolak ematen ditut. Baita umeendako tailerrak ere, eta lengoaia musikala. Harmonia eta harmonia modernoko eskolak ere eman ditut, denetarik. Arantzazu Callejarekin elkarlanean ibili naiz. Callejak film laburrendako soinu bandak egiten ditu eta badaukagu proiektu bat esku artean, ea aurrera irteten den.

Jazza zure bizitzako soinu-banda da?

Jazz-zalea nahiz, baina funka asko gustatzen zait, eta baita pop musika ere. Gospel abesbatza baten ibili naiz eta asko gustatzen zait. Ez naiz egun osoa jazza entzuten ari etxean. [Barre]

Zenbat piano dituzu?

Gurasoen etxean betiko pianoa daukat. [Barre]; nire etxean, aldiz, piano digital bat. Baina beste piano bat erosteko asmoa daukat. Yamaha piano akustiko bat; izan ere, isats-pianoa ez zait etxean sartuko…

Ze asmo esku artean?

Orain berriro ere Euskal Herrian nago, eta gurako nuke Debagoieneko musikariak ezagutu eta haiekin harremanetan jarri eta proiekturen baten sartu! Izan ere, Oñati inguruan nabil, eta, hona bizi izatera etorriko naizenez, hemengo musikariekin zerbait egingo nuke gustura asko.


43 urteko gizon bat ospitalera eraman dute etxe batek sua hartzean

Sutea 17:20 inguruan hasi da Bilboko San Frantzisko kaleko etxe batean.

43 urteko gizonezko bat Gurutzetako Ospitalea eraman dute Bilboko San Frantzisko kaleko etxe batean sutea izan ondoren, jakinarazi du Herrizaingo Sailak.

Sutea 17:20 inguruan hasi da San Frantzisko kaleko 34 zenbakiko etxebizitza batean. Oraingoz ez dakigu zaurituaren lesioak zenbaterainokoak izan diren.

Antza denez sua etxeko logela batean hasi da eta suhiltzaileen laguntza beharrezkoa izan da sua itzaltzeko. Etxebizitzako kalteez gain, etxetik gertu zegoen auto batek ere kalteak jasan ditu.


IBAIZABAL: “Gustatzen jata, jaku”, Euskal Eskola Publikoaren jaia bihar Elgoibarren

Igandean, ekainaren 7an, Euskal Eskola Publikoaren jaia izango da Elgoibarren, EHIGEk (Euskal Herriko Ikasleen Gurasoen Elkartea) antolatuta. Aurten, propio dituzten arazoak bideratzeaz gain, LOMCE eta Heziberriren aurkako borroka dute aurrean. Iganderako, goizean hasita, mundu guztiarentzako egitaraua prestatu dute, EHIGEko koordinatzaile Lurdes Imazek kontatu digunez.

https://www.bilbohiria.com/docs/podcast/solasaldiak/150604solaslurdesimaz.mp3

Deskargatu hemen.

Aurtengo jaiaren bideoa:


Espainiako Fiskaltzak ez du oraingoz EHAKren aurka ekiteko asmorik

"Poliziaren datuen arabera" EHKA "Batasunaren tresna" dela pentsatzeko arrazoirik ez dagoela adierazi du Candido Conde Pumpido Espainiako Fiskal nagusiak, eta, beraz, ez dutela oraingoz hautagaitza hori inpugnatzeko asmorik.

"Hasiera batean, Aukera Guztiak ikertu genuen eta ETA-Batasuna sarearekin lotzen zuten frogak aurkitu ziren. Baina Euskal Herrialdeetako Alderdi Komunista ere ikertuk zen, eta ez zen, printzipioz, inpugnatzeko oinarri nahikorik aurkitu. Horregatik ez genuen inpugnatu", esan du Conde Pumpidok.

EHAK eta Batasunaren arteko harremana baieztatuko balitz, beste ikerketa bat egiteko aukera zabalik utzi du, baina Fiskaltzak ez duela oraingoz beste ekimenik aurrera eramateko asmorik zehaztu du. "Badaude erreakzinatu ahal izateko tresna juridikoak, baina Fiskaltza une honetan gustura dago Auzitegi Konstituzionalak gure jarrera onetsi duelako, eta gure egitekoa bete dugula uste dudalako. Beraz, oraingoz ez dugu areago joko".


Iruñerrian Gaur 2013-10-07

LOMCE legearen aurkako manifestazioan parte hartzera deitu du Nafarroako hezkuntza komunitateak. Iruñeko Udalak %1,5 igoko ditu udal tasak 2014an. Bere horretan utziko ditu eremu urdina, garabia eta gizarte zerbitzuak. 197,5 milioi euroko aurrekontua aurkeztu du UPNk. Nafarroako Parlamentuak atzeratu egin du PPren ezkutuko ordainsarien inguruko ikerketa batzordearen gaineko eztabaida. UPN, PSN eta PPNk, gainera, atzera bota dute Herriraren aurkako operazioa salatzeko adierazpen instituzionala. Iritziaren Plazan, gaur: Nekane Perez.


Suitzako Kristoff disko jartzaileari elkarrizketa

Molotoff irratiko (FM 91.8) Sound System saioan, Suitzako Kristoff disko jartzaileari elkarrizketa egingo diote gaur. Kristoff Bartzelonan bizi da eta Euskal Herrira etorri da musika jartzera. Soul, jazz, funk eta rap estiloak lantzen ditu bereziki. Gaur, 22:00etatik 23:00etara; errepikapena, bihar 09:00etan eta 17:00etan.


Sanferminetako bortxaketagatik auzipetuek diote 'errugabeak' direla

Preso dauden espetxeetatik egin dute deklarazioa, bi aldeen abokatuen eta epailearen aurrean.

Iragan Iruñeko sanferminetan 18 urteko neskato bat taldean bortxatzea leporatuta kartzelatutako bost gazte andaluziarrek epaitegian deklaratu dute, eta "guztiz errugabe" direla adierazi dute. Neska bortxatzeagatik atxilotu eta auzipetuetako bat guardia zibila da eta beste bat militarra.

Jose Agustin Martinez auzipetuetako baten abokatuak gaurko saioaren ostean azaldu duenez, "prozesuan oso argi geratuko da gertatu zenak ez duela zerikusirik salaketan agertzen denarekin".

Abokatuak, hala, ukatu egin du bortxaketa kolektiboa izan zela, baina Iruñeko 4. Instrukzio Epaitegiko titularrak egindako autoan 500.000 euroko bermea jarri eta espetxeratzea agindu zuen "oso gertakari larriak" zirelako, "taldean eginak, sarketa ugarirekin".

Martinezen arabera, espetxeratzearen kontrako helegitea atzera bota zuen Auzitegiaren irizpidearen kontra, auzipetuek grabatutako bideoek agerian uzten dute "harremanak onartutakoak zirela erabat".

"Eta ez bakarrik bideoan ikusten denagatik, baizik eta sumarioko gainerako albo elementuengatik, hala izan zela argi utziko baitute", adierazi du.

Martinezek azpimarratu du "mutikoak errugabeak" direla, eta "ahal den azkarren libre utzi" beharko lituzketela. Horren harira, salatu du "errudun izan ala ez, egiten ari zaizkien kalteak zigorra areagotzen" duela, zigorra prozesuaren "amaieran bakarrik" ezarri beharko litzatekeelakoan.

Lau orduz deklaratu dute bost auzipetuek, kartzelatik, bideokonferentziaz. Izan ere, horietako hiru Iruñean kartzelatu zituzten; guardia zibila, Logroñon, funtzionarioentzako espetxe batean; eta militarra, Alcala de Henaresen, Armadako kide izateagatik.

Deklarazioak hasi aurretik, biktimaren abokatuak esan du gaurko saioa defentsaren "estrategia" bat dela. Horren harira, gogorarazi du atxilotuek epailearen aurrera eraman zituztela atxilotu eta 48 ordura, baina ez zutela deklaratu nahi izan kontraesanetan erortzea "latza izango zelako haien interesentzat".

Baina horrela "badirudi zerbait dutela ezkutatzeko", esan du Carlos Bacaicoa defentsa abokatuak.

Iruñeko Justizia Jauregiaren atarian egindako elkarretaratzea. EFE

Justizia Jauregian bertaratu dira kolektibo feministak auzipetuei indarkeria matxistaren kontrako foru legea aplika diezaieten eskatzeko eta bortxaketa guztien aurrean "erantzuna" exijitzeko.

_________________________

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan.


Sarak eta Isabelek irabazi dute Indamendi MBren otarra

Erdibana erositako txartelei esker, 800 euroko balioa duen otarra jaso dute, baita 1.000 euro ere dirutan, herriko mendi elkartearen eskutik.

Indamendi Mendi Bazkunak banatu du bere zozketako saria. Sarak eta Isabelek erdibana erositako txarteletako bat izan da zozketa bidez atera den zenbakia, eta trukean, 800 euroko balioa duen otarra jaso dute, eta horrez gain, dirutan 1.000 euro. Pozarren agertu dira argazkian.

Zumaiako mendi elkarteak eskerrak eman nahi izan dizkie txartelen salmentan parte hartu duten guztiei, baita zozketan parte hartu dutenei ere: "Mila esker bihotz-bihotzez elkartearen izenean. Zuen laguntzarekin lanean jarraituko dugu zumaiarrei mendi zerbitzuak eskainiz".


Santaeskean, han eta hemengo txokoetan

Makilarekin edo makila gabe, kantuan ateratzeko prest dira Busturialdeko herritarrak. Beste hainbat jaik legez, antzina, zentsu erlijiosoa zuen eguna zen Santa Ageda; dena den, egun ia erabat galdua du zentsu hori. Hala, honengatik edo hargatik, koplak kantatuz, diru edota janari eske joango dira gazte zein helduak, etxez-etxe, baserriz-baserri, auzoz-auzo…

Santa Ageda, Ibarrangelun

Santa Ageda bezperan aterako dira kantuan gehienak; eta aurreko zein ondorengo egunetan gainontzekoak. Arratzun, Ean, Ibarrangelun eta Sukarrietan eskainiko dituzte lehenengo koplak etzi, eta abesten azkenak Ajangiz eta Nabarniz izango dira datorren zapatu-domekan. Bitartean, Bermeon, Busturian, Elantxoben, Foruan, Gautegiz Arteagan, Gernika-Lumon, Mundakan, Muruetan eta Muxikan abestuko dute santuaren ohorez.

Norbanako zein elkarteak

Norbanakoak zein talde edo elkarteak izango dira kaleei doinu berezia jarriko dietenak; hala, emakumeen eta hirugarren adinekoen elkarteek, gazte asanbladek, guraso elkarteek, abesbatzek, bertso eskolek… kantatuko dute egunotan.

Dena den, Busturialdeko ikastetxe eta ikastoletako neska-mutilek ere beraien ahotsez ekarriko diote herriari soinu bitxia.

Orain arte bezala, kantulariek dirua jasoko dute euren abestien ordainetan, gerora diru horri nork bere erabilera emateko. Arratzun, esaterako, badu batuko den diruak helburu jakin bat: bildutakoa Minbiziaren aurkako elkarteari eta Euskadiko PKU elkarteari ematea.

EGITARAUA:

Ajangiz

Otsailaren 8an. Mendieta auzoko plazan batuko dira 16:00etan, Santa Ageda abesten joateko.

Arratzu

Urtarrilaren 31n. 19:00etan, eskolan batuko dira Santa Agedako entsegurako.

Otsailaren 1ean. 10:00etan, Elizalden elkartuko dira kantu kantari hasteko eta 15:00etan, Loiolan izango da barriz hitzordua.

Bermeo

Otsailaren 4ean. Goizean zehar, eskola publikoko ikasleak ariko dira abesten herrian

zehar; eguerdian, Erroxape Emakumeen Elkartekoak, eta arratsaldean, Sagrado Corazon eta Eleizalde ikastolako ikasleak.

Busturia

Otsailaren 2an. 12:00etan Arrotegi egoitzan batuko dira, Atxurkulu elkartearen eskutik abesteko.

Ea

Urtarrilaren 31n. 20:00etan, Santa Agedako entsegua, bolatokian.

Otsailaren 1ean. 11:00etan, Natxituko plazan batuko dira etxez etxe abesten joateko. Amaitzerakoan, Ermintxo hotelean, afari-merienda egingo dute.

Otsailaren 5ean.

– Goizean zehar, Elantxobeko trikitilariak.

– 12:00etan, meza.

– 12:30ean, eskola umeen Santa Ageda koplak, plazan.

– 13:30ean, Beñat Ugartetxea eta Onintza Enbeita bertsolariak. Ondoren, Ermintxon bazkaria trikitilariekin.

Elantxobe

Otsailaren 4ean. Hirugarren Adineko elkartearen eskutik, herriko kale guztietatik abestuko dute santuaren ohorez.

Forua

Otsailaren 4ean. 17:30ean kultur etxean batuko dira, bertatik herrian zehar abesten joateko.

Gautegiz arteaga

Otsailaren 4ean. 09:00etatik gauera arte, kantuan ariko dira herritarrak herrian zehar.

Gernika-lumo

Otsailaren 4ean. Gernika-Lumoko Errenteria auzoko Abots-Eder abesbatza ere aterako da santa eskean.

Ibarrangelu

Otsailaren 1ean. 12:00etan Ibaietatik eta 17:00etan Elizaldetik abiatuta, kantuan ariko dira goiz eta arratsaldez ibarrangeluarrak.

Mundaka

Otsailaren 4ean. 10:15ean, eskolako ikasleak herriko zaharren egoitzetara joango dira abesten; 11:00etan, plazan abestuko dute, eta 11:10ean kalejira egingo dute herrian zehar.

Murueta

Otsailaren 4ean. 15:00etan, abesten aterako dira herritarrak etxez etxe, gauera bitartean.

Muxika

Otsailaren 2an.

– 10:00etan hasita, abesten aterako da Erdu Gazte Asanblada eskolako umeekin. Kurtzerotik abiatuko dira, eta bertatik Alai Begira, Eleizalde eta Barandika auzora joango dira kantuan.

– Arratsaldean, gazteak eurek joango dira abesten, Astein hasi eta Ibarruri, Gorozika eta Ariatza auzoetan.

Nabarniz

Otsailaren 9an. Hirugarren Adinekoen Elkarteak antolatuta, goizean hasi eta egun osoan, abesten ariko dira herritarrek auzorik auzo.

Sukarrieta

Otsailaren 1ean. Udaletxe aurrean batuko dira 15:30ean; bertatik, auzoz auzo, abesten joango dira.


Mende bat txunpa, txunpa,txunpa…

Duintasunak txupinazoa piztu eta jaiak eztanda egiten duenean, 100. urtez joko du EMKEren Bandak Zentenarioa. Maialen eta Xanti erraldoien mendeurrenari, pasodoblearen mendeurrena batu behar zaio, beraz. Jose Erviti y Segarra iruñearrak konposatu zuen Zentenarioa 1881ean, eta ondoren musika bandarako egokitu. Jose Mari Iraola igeldoarra musika bandaren zuzendari zela, 1920an erabaki zuen pieza lehen aldiz joko zutela, eta ordutik urtero-urtero errepikatzen da.

Biteri eskolatik (bandaren egoitza zaharretik) ateratzen zen banda orduan, gaur egun elizaren eskaileretan jotzen badute ere, Herriko Plazan. Beti hala izan dela pentsatuko du bateren batek, EMKE Bandako musikarien leku naturala hori dela; Zentenarioa eta madalenak banaezinak direlako, baina 1995ean itzuli zen eskailera horietara musika banda, urteetan Erdiko kalean edo Kapitain Enea kalean desplazatuta egon ostean.

Izan ere, 1967an Herriko Plazan jotzen hasi zen jaien hasierarekin, baina 1980ko hamarkadan beste kokalekuak bilatu zituen, 1995ean elizako eskaileretan jotzea erabaki zuten arte. Jaien hasiera ordua ere musika bandaren arabera jarri zuten. Langileak ziren musikariak, eta lanorduak amaitu arte ezin izaten zuten jo: horregatik da txupinazoa 19:00etan.

Orain pentsaezina da txupinazoaren argazkia EMKE Bandarik gabe plazan. Bertako paisaiaren parte ezinbestekoa da hilaren 21ero 19:00etan, herritarrak dantzan eta kantuan diren bezala, edota inguruko balkoi eta leihoetatik behera botatzen dituzten ur baldekadak klasikoak diren moduan.

Unerik bereziena

Okerrik egin gabe esatea dago bandarentzat jaietako unerik bereziena hori dela, Zentenarioa jotzeko momentua txupinak zeruan eztanda egin ostean. Eta musikari bat baino gehiago hunkitzen da, ziur, urtero errepikatzen den errituala bada ere.

Txunpa, txunpa, txunpa… ehun urte izanagatik, aurten ere gogotik dantzatuko ditu bazterrak herriko ereserki denak.


Bizitza duina

Umeak egiteko esaten digu munduak, gizarteak, jendeak, familiak, lagunek, elizak. Izan zaitezte ama: ez dago munduan beste ezer ederragorik. Zerbaitez erditzen zaren arte, osoa izan gabea zarela dirudi. Kontraesana dirudi, baina halaxe hitz egiten digute. Gure munduaren arabera, emakumea erditzen denean osatzen da. Jaiotze tasa behera doala, populazioa zahartzen ari dela, gizarte segurantza dirurik gabe geldituko dela, irakasleek ez dutela lanik izango. Munduko gaitz askoren errua daukagu umerik izan ez dugun emakumeok. Lehengoan gogorarazi zidaten gutxi falta zaidala arroza guztiz pasatzeko, baina ni oraindik dudaz betetzen nau inoren ama izateak, erditzeak, ardurak, zaurgarritasunak.

Izan ere, «ekarri umeak» esaten dutenek ez digute esaten zer egin behar dugun mundura datorren izaki bizidun horrekin. Umeari bizitzeko leku bat komeni zaio, jan egin behar du, eskolara joan, bizi. Hori guztia. Balantzan jarriz gero, nahiago etxean landareak jarri eta alboko etxeko umeekin jolas egin. Ume bakoon bizkarrean pisurik astunena jartzen dutenak baitira bizitza duina izateko eskubideak urratzen dizkigutenak. Eta norbere buruari bizitza duina ematea zaila denean, are zailagoa da beste norbaitena izorratzeko zilegitasuna dugula sinistea.


Betikoekin eta nobedadeekin, agur San Joan!

Atseden egunik ez dago San Joanetan, eta aurrekoak bezain intentsoa izango da gaurkoa ere; jaietako azkeneko eguna, hain justu. Baina tristuratik urrun, banderak jaitsi arte bizituko dute hernaniarrek!

Betiko herri kirol jaialdia, San Joan Konpartsaren irteera edota Axeri Dantza izango dira, baina baita nobedaderik ere: aulki jokoa eta bola erraldoia, sokamuturraren lekuan, eta oztopo zirkuitua, pottoken eta zezen txikien partez.


Gay Murreko etxeetako bizilagun batek salaketa jarri du portaleko atea kendu eta ingurua bailekin itxi dutelako

GAY Mur maisu etxeetako bizilagun batek salaketa jarri du Udaltzaingo, Ongintza eta Alkatetza arduradunen aurka, etxe horretako atea kendu eta ingurua bailekin itxi dutelako. Salaketa horretan azaltzen denez, otsailaren 21ean hainbat udaltzainek etxe horretako atea kendu zuten eta bailak jarri zituzten ´eraikinera sartzea eragozteko`. Bizilagun honek salaketan dio portaleko atea ´seguritate barrera bat` dela bizilagunentzat, eta garantia bat Gay Mur-eko haurrak bertara ´jolastera ez sartzeko`. Kronikari adierazi dionez atearen sarraila aldatu zuten atea irekita zegoelako eta ez zelako segurua. Salaketa jarri duenaren hitzetan bertako bizilagunek Ongintzarekin duten auzia erabaki gabe dago eta hortaz bertan bizitzen ari dira ´lege eskubide guztiekin`. Ongintzaren erantzuna Andoni Amonarraiz Ongintza Patronatuko Lehendakariak azaldu duenez, Urumea ikastolatik eskakizuna egin zieten inguru hura ixteko ´ingurua egoera onean ez dagoelako` eta zinegotziaren hitzetan herritar batzuk ere kejatu dira ´leihotik hondakinak bota` omen dituztelako. Amonarraizen hitzetan hasiera batean bailak gaizki jarri zituzten, baina hortik gutxira lekuz aldatu zituzten ingurua itxi bai ´baina bizilagunek pasoa izan zezaten`, dio. Hala ere, Ongintzako arduradunak azaldu duenez ´bailak kendu egin dituzte eta beraz arriskuak hor jarraitzen du`. Portaleko ateari dagokionez Amonarraizek dio neurri hori hartu dutela ´norbaitek sarraila modu irregularrean aldatu` diolako. Salatu du, atea portal ondoan utzi zutela kenduta eta ´orain ez da hor aurkitzen, beraz, norbaitek Ongintzaren jabetzako atea eraman du, sarraila eta guzti`.


M8an feministek jasotako isunaren inguruan EH Bilduk aurkeztutako proposamena onartu du bilkurak

Martxoaren 8an egindako mobilizazioengatik isuna jaso izana salatu zuen pasa den ostiralean Zumaiako Mugimendu Feministak. Gaia atzo egindako ez ohiko bilkurara eraman zuen EH Bilduk proposamen baten bidez. Besteak beste, isuna indargabetzeko dagozkion izapideak egitea eskatzen zitzaion Udalari.

Urduritasuna izan zen bilkuraren hasieran proposamen hau zela eta. Bertan eskatzen zitzaion Udalari Hiritar Segurtasunaren Babeserako Lege Organikoaren (Mozal legea bezala ezagutzen dena) aurka agertzeko. Proposamena plenora eraman zuten EH Bildiko zinegotziek gogoratu zuten Legebiltzarra lege honen aurka agertu zela, besteak beste, PSE-EEren botoekin. Baina, Arritxu Marañon zinegotzi sozialistak Legebiltzarreko erabaki horren berri ematen zuen dokumentua behar zuen bere bozka emateko. Mugimendu Feministako kideei esan zien inolaz ere ez zuela aurka egingo, baina baiezkoa emateko dokumentu hori beharko zuela, bestela abstenitu egingo zela. Azkenean gai izan ziren dokumentu hori aurkitzeko eta, horrela, plenoari hasiera emateko.

Hiru puntu jasotzen ditu proposamenak:

-Bat egiten dugu mugimendu feministaren helburu, aldarrikapen eta jardunarekin.

-Herritarron askatasunak mugatu eta herritar zein mugimenduen protestak kriminalizatzen dituen eta demokraziaren murrizketa suposatzen duen 2015/4 martxoaren 30eko Hiritar Segurtasunaren Babeserako Lege Organikoa legearen aurka kokatzen gara.

-Zentzu horretan:

Isuna indargabetzeko dagozkion eskaera zein izapideak egiteko konpromisoa hartzen dugu.

Aurrerantzean Zumaian 2015/4 martxoaren 30eko Hiritar Segurtasunaren Babeserako Lege Organikoa oinarri hartuta inolako isunik jarri ez dadin beharrezko neurriak hartuko ditugu.

PSE-EE alde, EAJ abstenitu

Arritxu Marañon zinegotzia izan zen lehena hitza hartzen eta bere baiezko botoa aurreratu zuen. Alderdi Sozialista mugimendu feministarekin "guztiz ados" dagoela gogoratu zuen. Aipatu zuen, baita ere, Legebiltzarreko akordio bat dagoela, "gehiengo batek Mozal legearen aurka egiten duena, pertsonen eskubideen kontra doanean". Martxoaren 8an Mozal legea aplikatu zela nabarmendu zuen, eta, bere alderdia lege honen aurka dagoela esan ondoren, kentzea eskatu zuen.

Oier Korta alkateak esan zuen zalantzak izan zituztela alderdian proposamen honekin. "Lege honen aurka gaude eta indargabetzea eskatzen dugu. Martxoaren 8an gertatutakoaren arabera lege bat aplikatzen da, eta lege horren aurka gaude, herritarren eskubideen aurka egiten duelako. Isuna jaso duen pertsona horri eskubideak urratu zaizkio".

Jarraian idatzi bat irakurri zuen. Bertan aipatzen da martxoak 8ko mobilizazio horien artean errepidea itxi zela, "herriaren eta herritarren ohiko funtzionamenduan dakartzan ondorio guztiekin". Idatziak jarraitzen du esaten "hain zuzen aurreikusitako plangintzatik kanpo zegoen ekintza hori, errepideen oztopatze hori, alegia, da, kasu honetan, mozal legeak isundu duena eta ez martxoaren 8an berdintasunaren alde herrian egin ziren aldarrikapen edota ekintzak". Mozal legearen aurka daudela azpimarratu ondoren, gogoratzen du idatziak "mozal legerik ez balego ere, beste edozein legek isunduko luke ekintza hori, ezin baita, inolako abisu edota baimenik gabe, herriko errepide nagusia itxi". Jarraian, EAJ abstenitu egingo zela aurreratu zuen. (Amaieran duzue idatzia bere osotasunean)

"Legeak ez daude gatazkak sortzeko"

Zumaiako Mugimendu Feministako kide Maddi Altunak hartu zuen jarraian hitza eta EAJren posizioa kritikatu zuen "Aldarrikapenaren alde gaude, baina ez nola izan zen diozue. Posizio hori ez zait egokia iruditzen berdintasunaren alde gaudela esaten badugu". Mozal legea aplikatu izana, eta lege bera existitzea ere salatu zuen. "Mozal legea aplikatu ez balitz beste bat erabiliko zela diozue. Legeak ez daude gatazkak sortzeko, eta lege honek gatazkak sortzen ditu. Egun horretan emakume asko bildu ginen. Hor ez dago gatazkarik, baina legeak gatazka sortu du". Udaltzaingoa ere kritikatu zuen Altunak. "Badakigu Ertzaintzak ezarri duela isuna, baina Udaltzaingoak zer ikusia izan zuen".

Oier Kortak erantzun zion esanaz Udaltzaingoak azalpenak eman zizkiela alderdiei. Ekintza edo gertaeraren bat dagoenean Ertzainetxera "beti" txosten bat bidaltzen duela gogoratu zuen. "Han zabaldu zuten espedientea".

Mozioa EH Bildu (5) eta PSE-EEren (1) aldeko botoekin onartu zen. EAJ-PNV abstenitu egin zen.

Zumaiako Mugimendu Feminista (2) by baleike on Scribd

Mozal legearen proposamena: EAJ-ren erantzuna by baleike on Scribd


Gabonetakoaren ostean, Erregeetako loteriaren bila

Bi aste baino gutxiago pasa dira Arrasateko San Andres auzoan dagoen bigarren loteria administrazioak Arrasate Gabonetako loteriaren milioiekin busti zuenetik, baina badirudi ez zela nahikoa izan. Izan ere astelehenean egingo da Erregeetako loteriaren zozketa, eta administrazio horretan lanez lepo daude egunotan.


Puigcercosek utzi egingo du Kataluniako Gobernua

Joan Puigcercos ERCko idazkari nagusi eta Kataluniako Gobernuko Gobernazio kontseilariak utzi egingo du gobernua. Atzo Espainiako Gorteetarako hauteskundeetan ERCk jaitsiera handia izan zuen -zortzi diputatutik hirura-, eta Puigcercos orain alderdia zuzentzera mugatuko da "erabat".

Ekainean kongresua egingo dute; urritako zuten lehen iragarria.

Gaur Josep Lluis Carod Rovira ERCko presidentearekin eta Joan Ridao Bartzelonako zerrendaburuarekin batera emandako prentsaurrekoan jakinarazi du erabaki hori Puigcercosek, eta neurri hori alderdiak hartu duela esan du.

ERC, PSCrekin eta CV-EUiArekin dago Kataluniako Gobernuan.


Sindikatuek datorren ikasturterako murrizketak salatu dituzte

ELA, LAB, Steilas, CCOO eta UGT sindikatuek diotenez, murrizketak ezartzen ari dira jangela orduetan, eskola txikietan, espezialistetan, pedagogo terapeuten zerbitzuetan eta IBTetan. Gainera, nabarmendu dute eragina izango dutela sukaldeko eta garbiketako langileengan ere.

ELA, LAB, Steilas, CCOO eta UGT «oso kezkatuta» daude ikasturtearen amaieran eta hurrengoaren hasieran egon daitekeen egoerarekin. Azaldu dutenez, Eusko Jaurlaritzako Hezkuntza Sailari bilera bat eskatu zioten, baina ez diete erantzun oraindik. «Administrazio publikoari dagokionez, guk erregistratu genituen kezken inguruko erantzun batzuk jaso ditugu, baina ez haien eskutik, baizik eta ikastetxeetako zuzendaritzetatik, langileengandik edo beste bide batzuetatik iritsi zaizkigu: Berritzeguneetatik, Iraletik, prentsatik...». Sindikatuen arabera, erantzun horiek ez dira izan «eurek nahi zituztenak». «Baliabide ekonomikoak zein pertsonalak handitu beharrean, murrizketak egitea inposatzen dute». «Erabaki murriztaileen» bidetik jarraituz gero «erantzun sendoa» emango dutela ziurtatu dute. Aurreratu dutenez, «erabaki murriztaile» horiek murrizketa gogorragoen aurrekoak izan daitezke.

Nabarmendu dutenez, Bigarren Hezkuntzan eta Lanbide Heziketan iazko berak dira taldeak eta lanpostu zerrendak osatzeko zirriborroak. Azaldu dute Haur Hezkuntza eta Lehen Hezkuntzako behin-behineko lanpostu zerrendak ikastetxeetara iristen hasi direla, eta murrizketak ezartzen ari direla jangela orduetan, eskola txikietan, espezialistetan, pedagogo terapeuten zerbitzuetan eta IBTetan. «Hezkuntza Sailak, egoera zuzentzeko baliabideak areagotu beharrean, murrizketak inposatu ditu».

Irale ikastaroak ere bertan behera utzi nahi dituzte, sindikatuek diotenez. BERRIAk aurreratu zuen bertan behera geldituko zirela lanorduetako ikastaroak. Salatu dute horren asmoa zera dela, «euskalduntze planetatik eta ordezko langileen kontura ordaintzea krisiaren faktura».

Kezkatuta daude maila apaleneko ikasleei laguntzeko Hamaika Esku programaz ere. Sindikatuen hitzetan, zerbitzu eginkizun hauek bertan behera uzteko agindua dago, «langileen ordezkariekin adostu gabe eta ikastetxe horietako hezkuntza komunitatearen iritzia entzun gabe».

Aipagarria iruditzen zaie hezkuntza laguntzako espezialisten kasua ere. Izan ere, azpimarratu dute sindikatuekin landutako lehen aurreikuspena atzera bota dutela «alde bakarrez». « Ezinbestekoa da plantilak handitzea eta ikasleen ratioak jaistea, baina hurrengo ikasturteko aurreikuspenek ez diote erantzuten gure eskaerari». Gipuzkoako ZIG geletan, esaterako, aurreikusitako hezkuntza laguntzako espezialisten kopurua 28tik hemezortzi eta erdira jaitsiko dela diote sindikatuek; hau da, %34 gutxiago izango dira datorren ikasturtean.

Sukaldeko langileetan ere eragina izango dutela azaldu dute. «Lanpostu zerrendetan aurkitu ditugun murrizketek ondorioak izango ditu kolektibo horretan». Garbiketa indartzeko asmorik ere ez diote ikusten Hezkuntza Sailari.

Azkenik, Haurreskolak partzuergoaz aritu dira. Sindikatuek nabarmendu dutenez, Hezkuntza Sailak ez du «inolako ardurarik» hartzen, eta «erabateko utzikeria» egon da. «Irizpide ekonomiko hutsak baliatu ditu haur eskoletan aurrez aurrekora itzultzeko, eta egun batetik bestera eta egokitzapen aldirik gabe aurreratu du, alde bakarrez, irailerako planifikatuta zegoen itzulera».

Egoera ikusirik, Hezkuntza Sailari eskatu diote zerbitzu publikoak, eta hezkuntza publikoa bereziki, indartzea erabakitzeko, eta, langileen ordezkariekin elkarturik, «elkarrizketa erreala eta benetako negoziazioa» bideratzeko.


Sakanako Binakako Pilota Txapelketako finala

Sakanako Binakako Pilota Txapelketako finala


Loinatz jaietako programa udaletxean jaso daiteke

Beasaingo Udalak etxez etxe banatu du Loinatz jaietako programa. Baten bat jaso gabe gelditu bada, udaletxeko harrera bulegoan (9:00-13:00) edo udaltzaingoan (15:00-20:00) eska dezake.


Motzean

Arkonada? Hobetu nahian, nekaezina.

Kortabarria? Dotorezia.

Zamora? Futbola gauza erraza bihurtzen zuena.

Satrus? Errematatzaile handia.

Entrenatzaile bat? Andoni Elizondo.

Jokaldi bat? Lopez Ufartek Atletico Madrilen aurka egindako jokaldia. Madrilen izan zen. Jorge Griffaren aurrean egindako jokaldi bikaina.

Porrot bat? Lehen titulua lortzear ginela, Sevillan jasan genuen porrota. Azken minutuan eta bederatziren aurka jaso genuen bigarren gola.

Garaipen bat? Lehenengo Liga titulua. Zubietako jokalariekin txapeldun izatea, pentsaezina zen.


Lau blogari gonbidatuk #oñatrip polita egin dute

Hurrengo oporretan nora bidaiatu eta nola, bertan gaudenean zer ikusi, non bazkaldu edo kafea hartu, hain ezagunak ez diren ze txoko merezi duen bisitatzea… Gomendio, ideia eta trikimailuak jakiteko, gero eta gehiago jotzen du jendeak bidaia eta turismo blogetara, eta ez hainbeste katalogo eta iragarkietara.

Hori jakinda, iniziatiba berritzaile eta aurrerakoi bat aurrera eroan zuten Oñatin atzo, domeka: blogtrip delako bat, hau da, blogariek egitea bisita turistikoa eta eurek ematea leku horren berri, iritziak, sentsazioak… Twitterren #oñatrip traola erabilita txiokatu zituzten argazkiak, zertzeladak, inpresio laburrak… Horrez gain, Foursquare eta Instagram ere erabili zituzten. Datozen egunetan, patxada handiagoz, blogetan euren artikuluak argitaratuko dituzte gonbidatuek.

Debagoienean egiten den halako lehenengo esperientzia izan da, eta Mondragon Unibertsitatean LEINN gradua egiten dabiltzan Glow kooperatibako gazteen ekimenez izan zen. Oñatiko Garapen eta Turismo Agentziari proposatu zioten ekintza hori egitea, eta agentziaren oniritzia eta laguntzarekin egin dute. Glow-koek gonbidatuta, Oñatin izan ziren atzo Egoitz Goikoetxea (@egocast Twitterren eta www.egocast.es, bloga), SEO teknikari mungiarra; Ainara Gartzia (@ainaraga eta ainaragarcia.com), 26 urteko argazkilari azpeitiarra; eta Eibarko bikote bat, Miguel Loitxate (@lonifasiko eta www.lonifasiko.com) eta Laura Martín (@lauramartinroca), alabatxoarekin. Laurak ere bidaiazale amorratuak dira eta laurek blogeatzen dute bidaien gainean.

Hasieran lau gonbidatu eta Glow-ko bi antolatzaile ziren parte-hartzaileak, baina sareak ez dauka mugarik, eta zenbait oñatiarrek bat egin zuten iniziatibarekin bere Twitter kontutik, #oñatrip traola erabiliz eurek ere, edo taldeko kide bihurtuta: Manu Egaña eta Aratz Losada, adibidez. Beste erabiltzaile batek txiokatu zuen "inbidia" sentitzen zuela eta Oñatiko oroitzapenak zetozkiola burura.

Izan ere, ekimen hau Goienan iragartzeaz gain, Oñati Irratiak eta Oñatiko Turismo Bulegoak ere eman dute bere berri. Antolatzaileak, beraz, harrituta geratu dira, baina pozik daude jendearen erantzuna ikusteaz.

Urrutira joan beharrik ez

Miguel, Egoitz, Ainara eta Lauraren txioak ikusita, Oñatira egindako bisita benetan gozatu dutela bistan da: Oñatiko eta Arantzazuko paisaiak, hartu zituzten jan-edanak, ikusi zituzten monumentuak, herriko giroa…

Hala, Glow-ko Jon Montiel antolatzailearen esanetan, bistan geratu zen "urrutira joan gabe ere oso leku politak ditugula inguruan". Oñati "herri txikia baina historia handikoa" iruditu zitzaien eta, hotz egin arren –batez ere, Arantzazu elurtuan– giro politean pasatu zuten domeka. Besteak beste, Sancti Spiritus Unibertsitatea, San Miguel errota, parrokia edo iaz inauguratu zen dukearen lorategia ikusi zituzten. Arantzazun, Goiko Bentan salda eta txorizoa hartu zituzten, eta Zelai Zabal jatetxean bazkaria begietatik ere sartu zitzaien; hain itxura ona zuenez, argazkia atera eta Internetez konpartitu zuten.

Debagoieneko lehenengoa

Oñatiko esperientzia Debagoieneko halako lehenengoa izan da, baina ez da planteamentu berria: "Ez dugu ezer asmatu; joan den udan Costa Blancan halako zerbait ikusi genuen eta ideiak hartu genituen. Baina Debagoienean lehenengo aldia izan da", azaltzen dute Glow S. Coop-eko Jon Montielek eta Patrizia Vitellik; biak izan ziren blogarien bisita-lagun atzo Oñatin.

Eta zergatik ikusi zuten formula hori interesgarri Oñatirako? Hauxe diote: "Glow-ren jarduera adar bat turismoa da; turismo edukietan oinarritutako 2.0 marketin estrategiak sortzea. Horren barruan, Oñatiko turismoa ezohiko modu baten bultzatzeko aukera ikusi genuen. Izan ere, nola ezagutarazi daiteke leku bat? Telebista, aldizkariak… horietan iragarkiak ipini daitezke, baina askotan ezin da jakin zenbat jenderengana iritsi diren. Gainera, Interneteko edukiak beti daude hor, eta ohiko hedabideetan publizitatea egitea askoz garestiagoa da".

Arrazoi gehiago ere badaude: "Blogari horiek kalitatezko edukiak sortzen dituzte eta jarraitzaile asko dituzte. Bidaia bat egiteko edo turismoa egiteko informazioa bilatzen duena horrekin fidatzen da; blogari batek beti informazio fidagarria ipini badu, konfiantza sortuko du; gainera, lehenengo pertsonan kontatuta dagoena beti sinesgarriagoa da".

Blogek, eragin handia

Glow-koek aipatzen duten inpaktu hori, zenbatengana iritsi den eta ze eragin duen jakiteko goizegi da oraindik, baina, datozen asteotan, inpaktu hori neurtzeko modua izango da eta hori egiteko asmoa agertu du Oñatiko Turismo eta Garapen Agentziak; Glow-ko kideek, bere aldetik, txosten bat emango diote agentziari.

Dena dela, ideia interesgarria iruditu zitzaion hasieratik, Garapen eta Turismo Agentziako teknikari Ikerne Altubek dioskun moduan: "Gaur egun, blogariek eragin handia dute, eta proposamen interesgarria iruditu zitzaigun, aurrerakoia eta gazteengana hobeto ailegatzeko modukoa". Glow kooperatibako kideak gazteak, sare sozialetan eta informazioaren eta komunikazioaren teknologietan oso jantziak eta bidaiazaleak direnez, Oñatiko udal arduradunen bidaia-lagun ezin hobeak ziren.

Kontuan hartu behar da, gainera, bidaien eta turismoaren inguruko blogen munduan askotariko edukiak daudela, eta publiko mota askorendako izan daitezkeela. Hala, atzo Oñatin egon ziren blogarietatik bi gazteak dira eta bere kabuz bidaiatzen dute, eta beste biak gurasoak dira eta familia-turismoa egiten dute, erritmo lasaiagoan.

Bueltatzea aberasgarria da

Oñatiko arduradunen nahia herria ezagutaraztea zen, ez hainbeste Arantzazu; izan ere, turista askok Oñati zeharka besterik ez dute ezagutzen, Arantzazura joatea izaten delako helburua.

Oñatin izan diren blogariek ere Arantzazu ezagutzen zuten gehien, eta turismoko profesionalen eskutik Oñati "berrezagutzeko" aprobetxatu zuten. Blogtrip-etan ibilitakoak dira hirurak ere, baina leku ezagun baten ibiltzeko aukerak ere erakarri zituen: "Turistikoki aukera zabal eta anitza eskaintzen du, hori dela eta, aukera suertatzen denean bueltatzea aberasgarria da", esan digu Ainara Gartziak.

Difusio aldetik behintzat, oñatrip-ak ziurtatuta dauka publikoa. Hala, Ainara Gartziaren argazki blogak 4.000 eta 5.000 bisita artean ditu hilabetero, Espainiatik, Hego Amerikatik, AEBetatik… Egoitz Goikoetxearen blogera Espainiako erkide guztietako internautak sartzen dira. Eta Miguel Loitxate eibartarraren txoko birtualak 10.000 bisitari inguru ditu hilero.

-----------------

Glow-ren beste adar bat, ekologia

Mondragon Unibertsitatearen LEINN graduko ikasleek kooperatibak sortzen dituzte, eta, beste edozein enpresa edo kooperatibak bezala, produktuak eta zerbitzuak asmatu eta eskaini eta bere burua finantzatzen ikasi behar dute. Glow kooperatibaren barruan, turismoaz gain, ekologia da jarduera-lerroetako bat, eta Ekolore izeneko plataforma sortu dute horretan lan egiteko. Bada, plataforma horrek antolatuta, hainbat ekintza egingo dituzte datozen egunotan Eskoriatzan, bertako Udalarekin elkarlanean. Hala, Eskoriatzako Udalarekin sentsibilizazio prozesu bat diseinatu dute eta, horren barruan, etzi, eguaztena, umeendako Gabonetako apaingarri ekologikoen tailerra izango da, Ibarraundin, 18:00etan; datorren astean, eguaztenean, hilak 11, gazteei zuzendutako tailerra izango da, birziklatutako materialarekin altzariak egitekoa, hain zuzen ere, leku eta ordu berean; kasu horretan, palet-ekin altzariak egiten ikasiko dute. Eta azkenik, hilaren 14an, zapatua, egun nagusia izango dute: Ekolore azoka egingo dute eta familia guztiarendako ekintzak izango dira, denak ere ekologia lantzeko. Azokan Debagoien osoko saltzaileek hartuko dute parte, eta produktu ekologikoen dastatzea ere izango da. Hori 10:30etik 14:30era eta 15:30etik 17:30era izango da. Ekoloreko Irati Eizagirrek dioenez, aurrerantzean, beste leku batzuetan ere horrelako ekintzak egiteko asmoa dute.

-----------------

Bidaien eta blogen zale sutsuak

http://www.lonifasiko.com

Egilea: Miguel Loitxate. Eibartarra da eta 2008a ezkero konpartitzen ditu bere bidaia esperientziak Interneten. Minube.com webgunean sarri argitaratu izan du.

Gaia: Familian egiteko bidaiei, eskapadei eta gastroesperientziei buruz hitz egiten du.

Audientzia: Hilero 10.000 bat bisita jasotzen ditu.

-----------------

http://www.egocast.es

Egilea: Egoitz Goikoetxea. Komunikabide baten SEO teknikaria eta bidaiazalea da.

Beste webgune batzuetan: Argazkiak eta bizipenak Twitterren ere islatzen ditu, batzuetan bideotxoren bat Youtuben ere.

Blogtrip-ak: Blogari gisa Dublin, Amsterdam eta penintsulako hainbat leku ezagutu ditu.

-----------------

http://ainaragarcia.com

Egilea: Ainara Gartzia. 25 urteko argazkilari azpeitiarra da.

Berak dio: "Nahiago dut nire istorioak irakurtzeko denbora hartzen duen irakurleentzat irakurritakoa interesgarria eta beraien bidaietarako erabilgarria izatea, bisita asko izan eta idatzitako guztiak ezertako balio ez izatea baino". Hilero 4.000-5.000 bisita inguru ditu.


Loli Garcia aukeratu dute Euskadiko CCOOko idazkari nagusi, botoen %84 lortuta

Euskadiko CCOOk bere XI. biltzar nagusia bukatu du gaur, Gasteizen. Hamar laguneko zuzendaritza berria aukeratu du, %82ko babesarekin. Orain arteko idazkari nagusi Unai Sordok sindikatuaren Espainiako gidaritza hartuko du hilabete barru.

Biltzar nagusiaren bigarren egunean, bozketa ezberdinak egin dituzte sindikatuko afiliatuek. Loli Garciarena zen CCOO zuzentzeko hautagaitza bakarra, eta afiliatuen babes zabala eskuratu du. 274 ordezkarik parte hartu dute bozketan, eta 231k alde bozkatu dute. Gainerakoak abstenitu egin dira. Orain arte, enplegu eta formakuntza arduraduna izan da. Hamar kideko zuzendaritza batzorde baten buru izango da Garcia: sei gizon eta lau emakume. Batzorde konfederal parekidea osatzeko asmoa du sindikatuak, halaber.

Zuzendaritzako eta zazpi federazioetako idazkariak lagunduta, Garciak lehen aldiz hartu du hitza idazkari nagusi modura. "Ardura hartzen dugu konpromiso handi batekin", adierazi die afiliatuei. Hasteko, esker oneko hitzak izan ditu Unai Sordorentzat. Espainiako CCOOk idazkari "bikaina" izango duela uste du: "Erakunde honek asko merezi du, eta Unairekin izango dugu".

Biltzarraren eztabaidan sindikatua egokitzeko neurriak hartu nahi izan dituzte, lan harremanetan eta gizartean izan diren aldaketak kontuan hartuta. Besteak beste, zerbitzu publikoei "balioa" emateko lan egingo dutela agindu du idazkari nagusi berriak.

Zeharlerro jakin batzuk lehenetsi nahi ditu sindikatuak aurrera begira. Feminismoa, prekaritatearen aurkako borroka eta konfederalitatea, sindikatua antolatzeko eta langileen beharretara begira jartzeko tresna gisa. "Langile klasearen eskubideen eta interesen ordezkaritza orokorra da konfederalitatea".

Lantokia "elementu zentrala" izango da CCOOrentzat, baina espazio sozioekonomikoan eta soziopolitikoan eragiteko asmoa ere badu. Garciaren ustez, autogobernua garatu beharreko zerbait da, baina ikuspegi sozial batetik. "Erakunde bizia gara, pultsua baduena", aldarrikatu du idazkari nagusi berriak.

Haren aitari erreferentzia eginez bukatu du Garciak hitzaldia. "Bihotza ezkerrean dagoela esaten zidan. Burua erabiiliz eta entzunez egin behar da lan, baina beti bihotzarekin, eta beti ezkerretik". Hitzaldiaren ondoren, biltzarrari amaiera eman diote Euskadiko CCOOko kideek, Internazionala eta Eusko gudariak abestuta.


Arrano itxiarazita ere, Euskal Herriaren askatasunen aldeko apustu politikoa irabazi dugulakoan gaude

Arrano ixtea eraso politiko gogorra dela uste dugu Sortun. Gure jardun politikoa eta eskubide zibil eta politikoak garatzeko espazioen lapurreta da Auzitegi Gorenaren sententzia. 36ko gerratik eman den espoliazio politiko handiena da hau.

Alderdien Legearen aplikazioan eta ideien ilegalizazioan oinarri duen zigor-epai politiko baten aurrean gaude.

Estatuak denetariko tresnak erabili ditu euskal independentismoaren kontra, besteak beste gerra zikina, parapolizialak eta salbuespeneko legediak; alderdien legea eta alderdien ilegalizazioa azken horien baitan kokatu daitezke eta aurreko neurri horiek guztiek bezala huts egin duten beren helburuetan.

Ezker independentismoaren proiektu politiko zilegiaren alde eta ilegalizazio erabakien aurrean beren eskubideen erabilpena egin zuten milaka herritarretako batzuk epaitu dituzte 35/02 izeneko sumarioan.

Epaiketa horretan epaituek eta beste herritar askok duten hautu politikoa ordainarazi nahi dute.

SORTUko militanteok harro gaude ilegalizazio garaian euskal herritar askorekin batera Ezker Abertzalearen proiektu independentistari eutsi izanagatik. Milaka askok baldintza zailetan eutsi geniolako Ezker Abertzale indartsu eta zabala daukagu orain; eta lan hori egin zelako kapazak izan ginen Euskal Herria osoan garai politiko berria irekitzeko hausnarketa eta lan politikoa burutzen.

35/02 sumarioaren epai honetan independentismoa eta ilegalizazioaren ankerkeriari aurre egin izana zigortu da. Eta horrela, Ezker Abertzaleari faktura pasa egindako hautuagatik eta alternatiba independentista eta ezkertiar gisa etorkizunari begira duen potentziala higatu eta erasotu nahian. Alternatiba politiko herritarra hegemonikoa izatera ez iristea bilatzen dute gu kolpatuz. Azken finean euskal herritarrak noizbait beren buruaren jabe izatea ezinezko egin nahi dute eta horretarako Ezker Abertzalea da duten oztopo nagusietako bat.

Dakizuenez, zigor-epaiak 107 Herriko Tabernaren inkautazioa ebatzi du. Gaurkoan Gorenak eman duen epaian 36ko gerratik honakoan jazarpen politikoagatik eman den jabego konfiskaziorik handiena konfirmatzen da. Konfiskazioaren larritasuna lokalen balio ekonomikotik harago doa, zilegia den aktibitate politiko alternatibo eta legala aurrera eramateko bitartekoak ari zaizkigulako indarrez kentzen. Eta gainera honi gehitu behar zaio hamarnaka lanpostu galduko dela konfiskazioaren ondorioz.

Garai politiko berria irekitzeko apustua egin genuen eta hori posiblea izan zen hamarkada luzetan egindako lanari esker eta ilegalizazioari aurre egin geniolako. Gure konpromisoa garai politiko berriarekin erabatekoa da eta ez dugu normalizazio, bake eta konponbiderako aukera hau inork hondoratzen utziko. Bere garaian, gaur zigortuak izan diren batzuk espetxeratuak izan ziren eta aldiz urte batzuk beranduago herri honen norabide politikoa aldatzea lortu du Ezker Abertzaleak eta beraz etorkizunari baikortasunez begiratuko diogu, gaurko epaian zigorrak ezarrita ere apustu politikoa irabazi dugulako.

Bukatzeko, deia zabaldu nahiko genuke datozen egunetan izango diren mobilizazioetan parte hartu eta eraso honek suposatzen duen gehiegikeria salatzeko.


Merkatua

Lan ibilbide laburra dut. eskasa, jakin ahal izateko nola funtzionatzen duten merkatuko trikimailu guztiek. Denetarik entzun dut: langileen arteko tirabirak leku guztietan sortzen direla, hemen edo han ongi edo gaizki ordaintzen dutela, praktikak izateko ez dagoela bat ere gaizki, ez dagokizun lanetan jarri zaituztela, oposaketak egitea aukera onena dela, kasurik hoberenean egonkortasun bat izateko.

Laburra dela aipatu dut nire lan ibilbidea. Eta hala da. Esperientzia gutxi metatu ditut eta asko ikasi aldi berean. Erran dezaket, orokorrean, duintasunez jardun dudala. Zortea izan dut ere bai, dela enpresaren profesionaltasun eta etikagatik, dela lan egiteko egokitu zaidan lantaldeagatik.

Baina laburra dudan lan ibilbide honetan merkatu ankerra ere ezagutu dut eta parez pare defendatu naiz. Baina errandakoa: ankerra da. Ez soilik emantzat dutelako hileko soldata ziztrin bat jasotzeko prest gaudela, baizik eta gure lanak gehiago ez duela balio azpimarratzeagatik eta hutsaren hurrena senti zaitezen nahi dutelako. Eta ez naiz ari multinazional handi horiez. Enpresa txiki asko ere badira egungo sistema neoliberalaren konplize. Hala galtzen da gizatasuna.


‘Konpota’ antzezlana ikusteko aukera egongo da bihar, Ondarroako Kofradia Zaharrean

Udal kultur batzordearen eskutik ailegatuko da emanaldia, 20:30ean.

Pablo Ibarluzeak zuzendu du Konpota, Phillipe Gaulierren testu bat oinarri hartuta. Umoreak eta hausnarketak egingo dute bat agertokian, gairik gai, Gernika-Lumoko Eneritz Artetxe aktorearen bitartez. Sarrerak Zurrumurru liburudendan daude salgai, 3 eurotan.


Aizkorri-Aratz elkartekoek martxoaren 31n egingo dute batzar orokorra

Aizkorri-Aratz Parke Naturaleko lur-jabe eta erabiltzaile Gipuzkoarren elkarteak batzar orokorra deitu du martxoaren 31rako. Oñatiko Santa Ana aretoan izango da 18:30ean lehen deialdia, eta 19:00etan, berriz, bigarrena.

Zuzendaritza batzordeko kideek batzar orokorrean jorratuko dituzten gaiak zehaztu dituzte, eta honako zazpi puntuek osatuko dute gai zerrenda:

1. Aurreko aktaren irakurpen eta onarpena

2. Zuzendaritza-Batzordearen Karguen Berrespena

3. 2015aren Kudeaketaren deskargua

4. 2015 urteko kontuen azterketa eta onarpena

5. 2016-ko Gestio Planaren onarpena

6. 2016-ko bazkide kuotak onarpena

7. Eskari eta galderak

Bilerara; Leintz-Gatzaga, Eskoriatza, Aretxabaleta, Oñati, Legazpi, Zerain eta Zegamako lur-jabeak daude deituta, eta asistentzia egiaztapena sinatuta eraman beharko dute bazkideek. Bertara joan ezin duenak, ordezko bazkidea izendatu dezake ordezkapena egiteko. Horretarako, asistentzia egiaztapenean adierazita eroan beharko da batzar orokorrera.


Europako Canopy zirkuitu handienetakoa izanen du Igantziko Irrisarri Land-ek

900 metroko luzera duen tirolina izanen du

Aste Santuan irekitzekotan dira Igantziko Irisarri inguruan egiten ari diren Irrisarri Land kirol eremua. Mendi bizikletan ibiltzeko eta saltoak egiteko zirkuituaz gain, Europako tirolina zirkuitu handienetako bat eskainiko du. Izan ere, zazpi tirolina izanen du bata bertzearen ondotik, 2 kilometro terdiko ibilbidea osatuz. 900 metroko tirolina bat izanen du, estatuko luzeena.

Aste Santuan irekitzekotan dira Igantziko Irisarri inguruan egiten ari diren Irrisarri Land kirol eremua. Mendi bizikletan ibiltzeko eta saltoak egiteko zirkuituaz gain, Europako tirolina zirkuitu handienetako bat eskainiko du. Izan ere, zazpi tirolina izanen du bata bertzearen ondotik, 2 kilometro terdiko ibilbidea osatuz. 900 metroko tirolina bat izanen du, estatuko luzeena.

Urtarrileko lehen asteetan, helikopteroak eta bertze baliabideak erabiliz, tirolinetarako 4.000 metro kable hedatu zituzte, baita 40 metroko saltoa eskainiko duen Stira-t penduloa jasoko duen zubi esekia ere.

Irrisarri Land kirol eremuko arduraduna den Hegoi Ado beratarrak aipatu digunez, «tirolina eta pendulo instalazioek naturaz gozatuz esperientzia eta abentura ikusgarriak emanen dituzte». Horretaz gain, instalazio guziak segurtasun neurri zorrotzenak betetzen dituela azpimarratu nahi izan du.


Sevillako espetxera martxa

24 urte preso eman ostean atzo libre utzi zuten Manu Gonzalez preso laudioarrari elkartasun adierazteko hainbat herritarrek Sevillako espetxera martxa egin zuten Azaroaren 16an.

Argazkiak: Irune Ortzi Martinez eta Eneko Basterra


Aurreko legealdiko Lantaldeari heltzeko eskatu dio PPk Urkulluri

"Ez du merezi oinarririk gabeko lantalde batean lan egitea", esan du Damboreneak PSEk ostiral honetan deituta dagoen bilerara ez joateko erabakiaren inguruan.

Anton Damborenea Bizkaiko PPren presidente eta legebiltzarkideak aurreko legealdiko Lantaldeari heltzeko eta Bildu onar dezala exigitzeko eskatu dio Iñigo Urkullu lehendakariari. Bitartean, eta PSEk ostiral honetarako deituta zegoen bilerara ez joateren erabakiaren inguruan, "Ez du merezi oinarririk gabeko lantalde batean lan egitea", esan du Damboreneak.

Damboreneak Bilbon egindako prentsaurreko batean adierazi duenez, Urkulluren Gobernuak "hilabete asko daramatza, eurek jakingo dute zergatik, Bildu eta aurreko Batasuna ohoratzen".

Aurreko legealdiaren amaieran, "EAJren, PSEren, ezker abertzalearen alde baten eta PPren artean gutxieneko akordio bat" lortu zela gogoratu ostean, egungo legaldian, "hiltzea txarto ez, oso txarto, dagoela atzo, gaur eta herenegun" Bilduk onartu ezina kritikatu du Damboreneak.

Horren ildotik, bere buruari galdetu egin dio "hori onartu ere egiten ez duen alderdi bat gure artean dugun bitartean, zentzurik al du horiekin lantalde batera joatea? Zeren inguruan hitz egin al da? Ezeren inguruan", gaineratu du.

Damborenearen esanetan, PSEk ostiralerako bilerara ez joateko erabakiaren inguruan, "aukera badago, eta Urkulluk badauka" aurreko legealdiko Lantaldeari heltzeko eta, adostasun horretan oinarrituta, "ezker abertzaleari eta Bilduri eskatu onar dezaten alderdi guztiek ezarritako zoru etikoa eta demokratikoa".

Ohartarazi duenez, "hori gertatu ezean, ez dauka inolako zentzurik Bildurekin ezertaz hitz egitea". "Lehendakariak, Bilduren jokoa jarraitu beharrean, legealdi hori berreskuratuz gero, lan egin ahal izango dugu. Bitartean, ez du zentzurik lantaldearen gainean hitz egitea, oinarririk ez duenean".


Bi taldek bakarrik lortuko dute 'A ze banda! 'ko finalerako txartela

Xabi Solano Esne Beltza taldeko abeslaria arituko da epaile lanetan asteazken gaueko saioan. Random, The Kites eta Twin Melody taldeak gogor arituko dira finalean toki bat lortzeko.

'A ze banda!' saioko finala ate-joka dator, baina hiru taldeek finalerdia dute aurretik. Random, The Kites eta Twin Melody nor baino nor gehiago arituko dira gaur gauean finalerako txartela lortzeko lehian; izan ere, bi talderentzako tokia besterik ez dago.

Xabi Solano Esne Beltza taldeko abeslaria Zuriñe Hidalgo (Hesian) eta Alex Sardui (Gatibu) abeslariekin batera arituko da epaile lanetan, eta bera izango da epaimahaikideekin batera izango den azken gonbidatua. Hiruren artean erabakiko dute lehiketa utziko duen taldea zein izango den, eta, ondorioz, finalera nor helduko den.

Aurreko saioetan ez bezala, programako antolatzaileek aldez aurretik aukeratutako bi kanta prestatu beharko dituzte aste honetan hiru taldeek. Emanaldia prestatzeko, Koldo Uriarte eta Eider Rodriguezen laguntza izan dute entseguetan, ahotsak eta koreografiak lantzeko. Hala ere, saioak oraindik sorpresa bat izango du taldeentzat: agertoki aldaketa. Non abestu beharko dute oraingoan hiru taldeek?

Gaurko, Random hirukote bilbotarrak Katamaloren "Betazalak eranzten" eta Back Street Boysen "Everybody" kantak egin beharko dituzte. Bestalde, The Kites boskote lazkaotarrak Urkoren "Guk euskaraz" egin beharko du, eta ingelesez arituko da lehen aldiz The Policeren "Roxanne" abestiarekin. Aitana eta Paula Etxeberria Twin Melody taldeko biki ordiziarrek Alaitz eta Maiderren "Ispilu aurrean" akustikoan taularatu beharko dute, eta Miley Cyrusen "Wrecking ball" abestu eta dantzatuko dute.

Gaua bukatzean, hiru taldeetako batek agur esan beharko dio lehiaketari. Nor geratuko ote da 'A ze banda!' saioko finalaren atarian? Random, The Kites edo Twin Melody?

Erantzuna 'A ze banda!' saioko finalaurrekoan izango duzue, gaur, 'Tribuaren Berbak' saioaren ostean, 23:00 aldera, ETB1en.


Adinekoentzako gizarte zentroa egingo dute Irungo San Migel auzoan

San Migel auzoko Javier Esteban Indart kaleko bosgarren zenbakiko behealdean hasi dira egiten adinekoentzako gizarte zentro berria. 125 metro koadroko lokala izango da. Telebista eta ordenadore gela izango ditu, baita egongela ere; komunak, bulegoa eta biltegia ez dira faltako. Lan eta Obra ordezkari Cristina Labordaren arabera, bertako auzo elkartearen adostutako lana da egiten hasi direna, eta haiekin egingo dute obren jarraipena nahiz behin betiko diseinua, “auzoan maiz eskatutako azpiegitura izan da, beharrezkoa zuen San Migelek halako zerbitzua”. Lanen aurrekontua 35.720 eurokoa da.


Ainhoa Sanzek Sky Pirineu lasterketa irabazi du

URRETXU // Ainhoa Sanz urretxuarrak Sky Pirineu probaren lehen edizioa irabazi zuen larunbatean. Skyrunner World Series zirkuituko azken proba izan zen. Lau ordu, minutu bat eta 44 segundo behar izan zituen 36 kilometroko ibilbidea osatzeko. Bigarren postuan Holly Page britainiarra sailkatu zen, hirugarrenean Gisela Carrion kataluniarra eta laugarrenean Emelie Forsberg suediarra.


Mohamed Ouathi France 3 telebista kateko teknikaria aske utzi dute

Pasa den abuztuaren 14an Gazan bahitu zuten Mohamed Ouathi telebista teknikari frantziarra aske utzi dute gaur, eta ez dauka zauririk. Ouathi France 3 telebista kateko teknikaria da, eta hiru lankiderekin hotelera itzultzen ari zela bahitu zuten. Hiru gizonezkok auto batean sartzera behartu zuten.

Ouathik adierazi duenez, etxalde bateko sotoan izan dute bahituta. Bahitzaileek ez dute lotuta izan eta janaria ekartzen zioten. Teknikariak azpimarratu du, bere bahiketa ez dela "politikoa" izan, "palestinarren arteko gorabehera" baizik.

Jacques Chirac Frantziako presidenteak Mahmud Abbas Palestinako Aginte Nazionaleko buruari eskerrak eman dizkio Ouathiren askapenean laguntzeagatik.


200 lagun inguru batu dira Intxortan, gudariei urteroko omenaldia egiteko

Hotzari aurre eginez, Elgeta, Elorrio, Bergara, Arrasate eta inguruko herrietatik igo dira hainbat herritar, gudariei omenaldia egiteko.

Intxortako tontorrean urteroko hamaiketako egin dute. Salda eta sagardoa dastatzeko aukera izan dute, eta ondoren gudarien omenezko ekitaldia burutu dute. Azkenik, urteroko argazkia atera dute bertaratuek.

Eguerdi partean, Elgetako kaleetan triki-poteoarekin jarraitu du giro onak, eta dantza egitera ere animatu dira batzuk.


Sekulako emaitzak, giro ederrean, Denontzat taldeak

Sasoi ederrean bueltatu dira udarako oporralditik, Denontzat taldeko kideak. Eta giro ederrean, sekulako emaitzekin ekin diete obstakulo probei.

Orain hamabost egun, Roman Race Cascantum lasterketan izan ziren taldekide asko, «gero eta hobea, gogorragoa eta obstakulo zailagoak dituen proban», nabarmendu dutenez. Eta gogortasun horretan, primeran moldatu ziren. Garaipena lortu zuten taldeka, eta bakarka ere, protagonista izan ziren: Asier Landartek irabazi zuen mutiletan, eta Almu Carbajal bigarren izan zen nesketan, biak ere maila absolutuan; 50 urtetik gorakoetan, berriz, garaipena lortu zuen Felix Gomezek. «Emaitzetatik harago, beste esperientzia eder bat bizitu eta konpartitu dugu taldean», diote.

Beste hiru taldekide podiumean, Iruñan

Aurreko asteburuan ere ez zuten huts egin lasterketetan, bi zitarekin. Larunbatean, Vila-realen aritu zen Asier Landart, eta azkeneko momentuan egin zion ihes garaipenak.

Eta igandean, berriro igo zen podiumera: hirugarren sailkatu zen Iruñako Gladiator Day proban, elite kategorian. Taldeko beste kide asko ere izan ziren Iruñako proban, eta horietako bi, podiumera igo ziren starter kategorian: irabazi egin zuen Xabi Muñozek, eta hirugarren izan zen Tomas Rementeria.


Ikasi 'Go!azen'en koreografiak, gaur, Donostiako Aste Nagusian!

Arratsaldean, Euskaltel etxeak Alderdi Ederren duen txokoan, gure abestiak entzun eta koreografiak ikasteko aukera izango dute etxeko txikiek.

'Go!azen' telesaileko abestiak Donostiako Aste Nagusian ere izango dira. Euskaltelek Donostiako Alderdi Ederren duen postuaren inguruan gure koreografiak erakutsiko dituzte gaur arratsaldean.

18:00etatik aurrera, koreografiak ikasi eta telesaileko opariak eskuratzeko aukera izango da bertan.


Arturoren kaiera

EUSKARA ESKUBIDEA DELAKO

Oinarriak elkarguneak eta 640 udal hautsetsik manifestazioa deitu dute larunbaterako, hilak 22, euskararen normalizazioaren eta hizkuntza eskubideen ezagupenaren alde. Iruñeko Zezen Plazatik abiatuko da manifestazioa «Euskara, eskubidea lege» lemapean. Nafarroako Gobernuak euskararen aurka hartutako neurriak salatuko dituzte elkarretaratzean. Euskal Herrian Euskaraz taldeak ere manifestazioan parte hartzeko deia egin du.

EGURALDIA IRAGARTZEKO TRESNA BERRIA

Parisko Lexiquest enpresak, UZEIk eta Ixa taldeak egindako ikerketa lanari esker, eguraldia iragartzeko Multimeteo sistema euskaraz ere erabil daiteke, http://www.inm.es/wwi/MultiMeteo/Multimeteo.html web orrian. Sistema honek zortzi hizkuntzatan sortzen ditu eguraldi iragarpenak eta egunero irakur daitezke Interneten. Bertan agertzen diren testuak ez dira itzulpenak, testuen abiapuntua hainbat zenbaki dituen matrize bat da.

FRANTZIAK EUROPAKO ITUNA BERRETSI DEZAN

Nazio Batuen Eskubide Sozial, Ekonomiko eta Kulturalen Batzordeak Frantziako Estatua estutu du, Hizkuntza Gutxituen Europako Ituna berretsi dezan. Halaber, kultura eta hizkuntza gutxituak babesteko esfortzu handiagoa egin dezan gomendatu dio. Horrezaz gain, hizkuntza horietan hezkuntza hobetzeko neurriak hartzeko eskaera egin dio NBEk.

GAIZTOEI GOROTZA ETA TXINTXOEI URREA

Iruñeko Zaldiko Maldiko elkarteak urtero eman ohi dituen sarien onuradunak nortzuk izango diren erabaki du. Lamien Urrezko Orrazia Saria etorkin euskaldunei, kanpotik etorri eta euskara ikasi dutenei, emango die. Gorotz Joarea saria, aldiz, Nafarroako Gobernuari emango diote, euskararen aurka hartutako neurri guztiengatik.


Afizio onenaren saria, Oriorentzat

Sandra Sabatesek eta Joxe Felipe Auzmendik gidatu zuten Eusko Label eta Euskotren ligen aurkezpen gala. Ekitaldiaren barruan garrantzi berezia izan dute aurreko denboraldiko lorpenek, eta haien artean, Orioko arraunzaleak saritu dituzte, “ilusioz beteriko afizioa” izateagatik. Saria, Carlos Cubillok, eskualdeko Mahou eta San Miguelen zuzendariak eskaini zien oriotarrei.


Andrzej Wajda poloniar zinemagilea hil da

Zinema zuzendariak ohorezko Oscarra irabazi zuen 2000. urtean, eta 1973an Zilarrezko Maskorra eman zioten Donostiako Zinemaldian, “Wesele” filmagatik.

Andrzej Wajda poloniar zinemagilea, “Czlowiek z zelaza” (Burdinazko gizona, 1981) filmaren zuzendaria, hil da Varsovian, 90 urte zituela, herrialde horretako telebista kate publikoak jakitera eman duenez.

Wajdak asko sakondu zuen Poloniaren historian, eta itzal handia utzi zuen bertako zinemagintzan. Bere hiru film Hollywoodeko Oscarretan izendatu zituzten, atzerriko film onenaren atalean: “Ziemia obiecana” (Lur agindua, 1974); “Czlowiek z zelaza”, Elkartasuna sindikatuaren eta Lech Walesa liderraren historia kontatzen duen filma, eta “Katyn” (2008).

“Czlowiek z marmuru” (1977) filmak Nazioarteko Kritikarien Saria erdietsi zuen Cannesen 1978ko jaialdian, eta hitzetik hortzera ibili zen haren izena zinemari buruzko argitalpenetan, garai hartan.

1973an, Donostiako Zinemaldiaren Zilarrezko Maskorra eman zioten, eta 1989an filmak egiteari utzi zion, politikagintzan buru-belarri murgiltzeko. Komunismoaren osteko lehen hauteskunde demokratikoetan, senatari aukeratu zuten Elkartasuna alderdiaren ordezkari gisa.


Leherketa gehiago

Donostiako Bigarren Ingurubideko lanak

Donostiako Bigarren Ingurubidearen lanak direla eta, zenbait leherketa egingo dira egun hauetan zehar. Lehenengoa datorren azaroaren 6an izango zela iragarri bagenuen ere, azaroaren 22an izango da. N-I eta Teresategi baserriaren artean izango da gutxi gorabehera 16:00k eta 18:00ak artean. Herritarrak jakinaren gainean jarri nahi ditu Udalak ustekabean ez harrapatze arren.•


Azpeitiko Udaleko ordezkariak UEMA Egunean

Aramaion ospatu zuten zapatuan, Aire berria euskarari! lelopean, 2013ko UEMA Eguna. Han, besteak beste, Udalerri Euskaldunen Mankomunitatea osatzen duten 66 udalerrietako ordezkariak elkartu ziren; Azpeitiko Udaleko Iñaki Portilla, Kontxita Martija eta Mikel Ibarzabal ere (argazkian) Aramaion izan ziren. Azpeitia UEMAko kide da 2008tik.


Delituak % 8 jaitsi dira Bilbon, lehenengo seihilekoan

Erruztatuei (atxilotuak eta inputatuak hartzen ditu) dagokienez, % 10 igo dira, 2.496tik 2.724ra, hain zuzen ere, urteko lehenengo seihilekoan.

Bilboko Ertzaintzak azaldu duenez, delitu kopurua % 8 jaitsi da 2013ko lehenengo seihilekoan Bizkaiko hiriburuan, eta % 10 igo da ustezko delitugileena.

Erruztatuei (atxilotuak eta inputatuak hartzen ditu) dagokienez, % 10 igo dira, 2.496tik 2.724ra, hain zuzen ere, urteko lehenengo seihilekoan.

Atxilotuen kopurua nahiko parean mantendu da, % 1eko jaitsiera iritsi ez baita. Inputazioak, aldiz, % 16 igo dira, 1.459tik 1.696ra.

Agindu judizialengatik atxilotutako pertsona-kopurua ia % 40 igo da, 183tik 253ra.

Debekatutako armengatik, batik bat arma zuriengatik, egindako konfiskazioek ere gora egin dute: 2012ko lehenengo seihilekoan 136 egin ziren, eta 2013koan 155. Igoera hau ekainean martxan jarritako arma zurien kontrolerako planaren ondorioz izan da.

Etxeetan egindako lapurretei dagokienez, urteko lehenengo seihilekoan % 5 jaitsi dira.


Inaxio Perurenak 230 kiloko harria altxatu du esku bakarrarekin

Igandean egin zuen bere marka Getxon

Inaxio Perurenak bete zuen bere helburua igandean, otsailaren 10ean, Getxon, eta 230 kiloko harri zilindroa bizkarrean berdindu zuen, marka pertsonala lortuz. Esku bakarreko markei begiratuta, bigarren postuan dago Inaxio, eta aitzinetik bakarrik bere aita du, Iñaki, hain zuzen ere, 267koa jasota. Beharrezko beroketak egin ondotik, 230 kiloko harria prestatu zuen, bere aitaren begiradapean, hura izan baitzuen alboan. Bere burua prest ikusi zuenean, epaileari keinu egin zion, eta honek txistua jo zuenean ekin zion lanari. Harria gerrira ekarri, gerrian buelta eman, eta hiru kolpe eman ondotik, bizkarrean berdindu zuen. Hori guztia egiteko hamazazpi segundo behar izan zituen.

Jasoaldi garbia

Leitzarrak jasoaldi garbia egin zuen. Gustura geratu zen, gainera, jasoaldia egin eta gero, eta berak markatutako bidean bertze urrats bat egin zuen aitzinera. Orain dela hilabete pasatxo bi eskuekin egin zuen marka, eta igandean, berriz, batekin.

«Hasieran irrist egin dit, baina ongi moldatu dut»

Inaxio gustura agertu zen komunikabideen aitzinean emandako azalpanetan: «Oso gustura nago. Jasoaldi garbia eman dut, eta hori da garrantzitsua, balekoa izatea. Hala ere, plazan etxean gertatzen ez diren gauza asko gertatzen dira, eta gaur ere gertatu zait. Harria gerrira ekarri dudanean, irrist egin dit, eta apur bat behera joan zait, baina ongi moldatu dut, eta amaieran jasoaldi ona izan delakoan geratu naiz», esan zuen Leitzako harri-jasotzaile gazteak.


Basauriko ikastetxeetan garbiketa indartzeko eskatu dute EH Bilduk eta Podemosek

Basauriko udal eraikin publikoetan garbiketa ez murrizteko eta hura indartzeko eskatu diote EH Bildu eta Podemos udaltaldeek udal gobernuari. Batez ere, ikastetxeetako garbiketari dagokiona eta lantaldeari dagokiona.

“Udalaren garbiketa-kontratuan agertzen diren zereginak eta maiztasunak baldintza teknikoetan eta beharrezkoak direlako errespetatu eta mantendu behar dira. Covid-19agatik ikastetxeetan garbiketa- eta desinfekzio-lan berriak badaude, lan horiek aurretik ezarritakora gehitu beharko dira, eta beharrezkoa bada, kontratua aldatu”, dio Basauriko EH Bilduk. Gainera, koalizio ezkertiarretik gehitu dute Eusko Jaurlaritzak “bere gain” hartu behar dituela gidalerro horien kostuak. “Langileek ez dute egoera hori inola ere ordaindu behar”, diote.

Ildo berean, Basauriko Podemosetik garbiketa-zerbitzuko langileen kopurua handitzea eskatu dute: “Prebentzio-neurri berriek ikastetxeen garbiketa ordutegiak, modua eta lan-karga aldatzera behartu dute. Eta, horiek betetzen direla bermatzeko modu bakarra lantaldea indartzea da, baina ez da halakorik egin. Ordutegi-aldaketa bat besterik ez da egin -langile gehiago goizetan-, eta horrela, lan-karga zuzenean langileei dagokie”, dio Basauriko Podemosek.

Ikastetxe publikoen garbiketa Udalei dagokie, eta Basauriren kasuan, zerbitzua azpikontratatuta dago. “Udalak enpresarekin ebaluatu beharko luke lan-errealitate berria, kontratua aldatuz. Izan ere, Covid-19rako prebentzio-neurriek garbitasuna indartzea dakarte, eta horrek kontratua aldatzea dakar”, dio udaltalde moreak.

Ikastetxeetan garbiketa- eta desinfekzio-lanak “bermatuta” daudela dio Basauriko Udalak


Koska bat igotzeko prest

Edurne Elizondo

Datorren otsailaren 9an hasiko da Nafarroako Bertsolari Txapelketa. Denera, 24 bertsolari ariko dira lehian, aurten. Azken seirak hautatzeko kanporaketa aurrekoak gaur eta bihar eginen dituzte, hain zuzen ere; Iruñean eta Irunberrin izanen dira saioak. Txapelketan lehendabizikoz aritzeko asmoz izena eman duten sei bertsolari beren bidean bertze koska bat igotzen saiatuko dira bi kanporaketa horietan.

Aitor Irastortza Arrizurieta (Azpirotz), Mintxo Astiz Goñi (Barañain), Idoia Granizo Uribarrena (Altsasu), Xabat Illarregi Marzol (Leitza), Endika Legarra Nuin (Iruñea) eta Ander Baiano Saralegi (Barañain) dira txapelketan lehengoz aritzeko aukera irabazten ahaleginduko diren sei bertsolariak. Haiekin lehian ariko dira, gaur eta bihar, duela bi urteko txapelketako azken sei sailkatuak.

Gaur, Iruñeko Txantrea auzoko Auzotegin eginen dute lehendabiziko kanporaketa aurrekoa. 19:30ean hasiko da saioa. Parte hartuko dute Joana Ziganda Olano (Oskotz), Diego Riaño Barroso (Leitza), Aitor Irastortza Arrizurieta, Sahats Aleman Sadaba (Iruñea), Mintxo Astiz Goñi eta Idoia Granizo Uribarrena bertsolariek.

Bigarren kanporaketa aurrekoa bihar eginen dute, Irunberriko gizarte etxean, 17:30ean hasita. Bigarren saio horretan ariko dira Xabat Illarregi Marzol, Endika Legarra Nuin, Oskar Sanz de Acedo Pollan (Iruñea), Ander Baiano Saralegi, Egoitz Gorosterrazu Elizagoien (Ituren) eta Saats Karasatorre Martinez (Etxarri Aranatz).

Arkaitz Goikoetxea, Joseba Beltza eta Saioa Mitxelena izanen dira epaimahaiko kide kanporaketa aurreko bi saioetan. Bertsolariek egin beharreko lana zehaztu dute: zortziko handian, binaka, hiruna bertso osatu arte; zortxiko txikian, binaka, hiruna bertso osatu arte; eta hamarreko txikian, binaka, hiruna bertso osatu arte. Kartzelako lana ondokoa izanen da: zortziko txikian, bi punturi erantzun; eta gaia emanda, bakarka, bi bertso.

Kanporaketa aurrekoetan sailkatuko diren sei bertsolariek osatuko dute aurtengo txapelketan lehian ariko den taldea. Denera 24 izanen dira. Lau final-laurden eginen dituzte. Otsailaren 9koa izanen da lehendabizikoa, eta hori Tuteran eginen dutela azaldu du Nafarroako Bertsozale Elkarteko kide Ander Perezek. “Zabaldu nahi dugu txapelketaren egoitza izanen diren herrien zerrenda”.

Gainerako final-laurdenak otsailaren 10an, 16an eta 17an eginen dituzte; hiru final aurreko izanen dira, martxoaren 3an, 9an eta 10ean, eta, finala, berriz, martxoaren 23an eginen dute, Iruñeko Anaitasuna kiroldegian. Zortzi bertsolari ariko dira lehian.

Bi urtean behin

Eneko Fernandez, Julio Soto, Xabi Maia, Eneko Lazkoz, Aimar Karrika, Ander Fuentes Itturri, Xabier Terreros Terre eta Julen Zelaieta aritu ziren duela bi urteko finalean, eta Sotok jantzi zuen txapela. 2012. urtetik, hain zuzen ere, txapelketa bi urtean behin baino ez dute egiten Nafarroan. Bi urtean behin antolatzen dute, halaber, txapelketa ez dagoenean, Bardoak izeneko taldekako lehiaketa.

Bardoen bidez, txapelketa bezain ofizial eta zurrun ez den lehiaketa bat eman nahi izan die Nafarroako Bertsozaleen Elkarteak herrialdeko bertsolariei. Bardoak antolatzen hasi ziren plazan aritzeko aukera eskaintzeko bertsolari hasi berriei, txapelketan hasi aurretik esperientzia izateko. “Horrek ez du esan nahi, halere, Bardoak direnik txapelketara jauzi egiteko ezinbesteko koska”, nabarmendu du Perezek.

Izan ere, lehiaketa bakoitzak badu bere giroa, bai eta bere publikoa ere. Besta eta umore giroa izaten da nagusi, anitzetan, Bardoen saioetan; bertzelakoa da, noski, txapelketak ematen eta eskatzen duena.

“Prestigiatu nahi dugu”, erran du Perezek. Elkarteko kideek argi dute bertsolari gazteek eta hasi berriek izan behar dutela beren tokia lehiaketa nagusian; baina argi utzi dute, halaber, garrantzitsua dela txapelketak bere mailari eustea. Asmo horrekin lotu du Perezek kanporaketa aurrekoak egiteko urratsa, hain justu. “Nolabaiteko hautaketa egin behar dugu”, erran du.

Gaur eta biharko kanporaketa aurreak egin eta gero, otsailaren 9an hasiko dira Nafarroako Bertsolari Txapelketako final-laurdenak, eta guztien inguruko xehetasun gehiago emanen ditu Nafarroako Bertsozaleen Elkarteak. Perezek gogoratu du bertsolaritzaren aldeko ekinaldia ez ezik, euskararen aldekoa ere badela txapelketa. Martxoaren 23ra bitarte, zaleek izanen dute bertsolari nafarren lanarekin gozatzeko aukera. Berriak ere koska bat igotzeko prest dira.


Bilboko metrotik gertuago

Bilbo eta Lezamaren arteko trena 1895eko maiatzaren 30ean sortu zan, eta harrezkero erreferentea izan da bailaran. Gaur egun, esate baterako, gazteek Derioko institutura joateko erabilten dabe, eta nagusiek, Bilbora, behar egiteko edo erosketak egiteko. Ekainaren 1ean lanak hasi ziran trenbidean eta horreek betiko ibilpidean aldaketa batzuk ekarteaz gainera, Bilboko metrora hurbilduko dauz txorierritarrak. Bilboko metroaren 3. linearen azken fasea eraikitzeko beharrak ekainean jarri dira martxan. Eusko Jaurlaritzak trena eta metroa lotzen dauzan geraleku bat egingo dau Alde Zaharrean. Gainera, tunel barri bat eraikiko dau Matiko eta Olaren artean. Beharrek 18-22 hilabete iraungo dabe, eta epe horretan erabiltzaileek moldatu beharko dabe. Beharrak amaitzen diranean, txorierritarrek gertuago eukiko dabez Bilboko metroa eta Durangorako eta Bermeorako trenbidea. Gainera, geltokiak eta trenak barriztuko dira. Aldaketek erabiltzaileengan izan eikean kaltea ahalik eta gehien murrizteko, bailarako alkateek trenaren erabiltzaileen kezkak jaso ebezan eta Eusko Jaurlaritzako ordezkariakaz batu ziran. Trena betiko moduan dabil Lezamatik Sondikaraino, baina erabiltzaileek bertan topetan dabe aldaketarik nabarmenena. Lehen, trena zuzenean abiaten zan Sondikatik Olara eta Matikora bidean, Alde Zaharrera ailegau arte. Bidaiariek 30 minutu emoten eben lehen, trenean ibilpide osoa egiteko. Gaur egun, ostera, Euskotrenek Sangroizeko geraleku zaharra berreskuratu dau eta trena Sondikatik Lutxanako geltokira heltzen da. Han, bidaiariak trenez aldatzen badira, Bilboko metroko sarera sartzeko aukera daukie. Lezama-Lutxana-Alde Zaharra egiteko, bidaiariek 40 minutu emoten dabe gaur egun, izan be, Lutxanan bost minutu itxaron behar dabe, metroa hartzeko. Bestalde, arazoak murrizteko, tren bat gehiago ibilten da orduro 07:00etatik 10:00etara eta 16:00etatik 19:00etara. Bariku gauean be indartu da zerbitzua. Bilbora joateko beste aukera bat dago: Sondikara joan, trenez aldatu eta Lorurira abiau. Lehen, trena Alde Zaharreraino heltzen zan, baina gaur egun, Matikon bukatzen da ibilpidea. Izan be, beharrak dirala-eta, Zazpi Kaleetako eta Loruriko geltokien arteko zatia itxi behar izan da. Zortzi hilabete barru, Sondika-Matiko zati hori be itxiko da, eta beharrek 2016ko Gabonetarako amaitzea espero da. Beharrak dagozan bitartean, trenaren ordez, autobus bat jarriko dabe, bidaiariak Sondikatik Lorurira joan ahal izateko. Orduro autobus bat aterako da. Trenean dagozan aldaketek eragina dabe Zamudio herriak eta Teknologia Parkeak lotzen dauzan autobus-zerbitzuan. Aste egunetan, zazpi autobus ateraten dira Zamudiotik, 7:24tik 9:27ra bitartean. Era berean, Parketik 11 autobus ateraten dira 16:05etik 19:40ra bitartean astelehenetik eguenera. Barikuetan, lau autobus ibilten dira 13:10etik 14:40ra bitartean. Prezioak Ibilpidean ez ezik, prezioan eta bidaia-txarteletan be egon dira aldaketak. Euskotrenek bidaia-txartel barri bi atera dauz ohiko zerbitzua etenda dagoan bitarterako, eta egungo garraio txartelagaz batera dagoz indarrean. “Bono10 Konbinatua” izenekoagaz hamar bidaia egin ahal dira Txorierri eta Lutxana eta Bolueta arteko edozein geltokiren artean. Bidaia bakotxak euro bat balio dau. Era berean, tarifa murriztuak dabezan pertsonek “Bono10R Konbinatua” eskuratu ahal dabe. Kasu horretan, bidaiaren prezioa 0,60 eurokoa da. Halanda be, prezioei jagokenez, ñabardura batzuk egitea komeni da, erabiltzaile bakotxak normalean egiten dauan ibilpidearen arabera. Txorierritik bakarrik ibilten direnak, adibidez, Derioko institutura joaten direnak, 82 zentimo ordaintzen dabe, Barik txartela erabili ezkero. Lehen, ostera, euro bat balio eban bidaiak. Bestalde, Txorierritik Bilbora joaten direnek euro bat ordaintzen dabe bidaia bakotxeko, “Bono10 Konbinatua” erosten badabe; baina 1,45 euro, Barik txartela erabilten badabe. Lehen 1,46 euro balio eban. Hilabeteko bonoetan be badagoz prezio desbardinak: txartel konbinaduak 36,4 euro balio dau gaur egun, eta lehen, 52 euro; eta 30 gazte txartelak 29 euro balio dau gaur egun, eta lehen, 22,6 euro. Ana Isabel trenaren betiko erabiltzailea da. Egunero joaten da Bilbora ikastaro bat egitera. “Deustura joaten nazenez, ondo jatorkit trenbidearen ibilpidearen aldaketea, lehenago heltzen nazelako. Halanda be, beste leku batzuetara joateko, txarragoa da, esate baterako, Ezkerraldera”. Pello gazte zamudioztarra, aldiz, ez dago batere pozik aldaketakaz. “Ni Moyuara joaten naz eta nahaste-borraste handia da, trenez aldatu behar nazelako. Gainera, denpora gehiago emoten dot trenean eta txartela, hilabetekoa, garestiagoa da”. Gakoak Ibilbidea: -Trena Lezamatik Lutxanaraino doa, eta han bat egiten dau Bilboko metroagaz. -Gaur egun Sondikatik Lorurira trenez joateko aukerea dago, baina 8 hilabete barru autobusa hartu behar izango da. Prezioa: -Txorierritik bertatik bakarrik ibilten diranei Barik txartela erabiltea komeni jakie. -Bilbora joaten direnak “Bono10 Konbinatua” atera beharko dabe.


Ez du hamaikagarrena izan nahi

Tenerifen jokatuko du gaur Athleticek, Espainiako Kopan. Lehia parekatua espero du Garitanok

Athleticek Kanaria uharteetan egingo du Espainiako Kopako hurrengo geldialdia, final-zortzirenetakoa. Ez da leku txarra. Ez oporretara joateko, ezta futbol partida bat jokatzeko ere. Baina astialditik gutxi dauka zuri-gorrien bisitak. Athleticek otso izan gura du Tenerifen. Hala ez bada, garesti ordaindu dezake. Guztira hamar dira Kopako lehen kanporaketetan kaleratuak izan diren Lehen Mailako taldeak. Erdiak. Beraz, zuri-gorriak jakinaren gainean daude. Indarrak asko parekatzen dira maila apalagoko taldeek zaleen babesean jokatzen dutenean. «Zale gisa gustuko dut Kopan jarri duten kanporaketa sistema. Baina bistan da guri ez zaigula komeni. Bidaiek, zaleen aurrean jokatzeko aukerarik ez izateak... Ez digute mesederik egiten», esan zuen atzo Gaizka Garitanok, Athleticeko entrenatzaileak.

Bide batez, gaur izango duten erronkaren zailtasuna nabarmentzeko, alderaketa bat egin zuen. «Lehen Mailako talde baten kontra etxean lehiatzeak edo Bigarren Mailako talde baten kontra kanpoan jokatzeak antzeko zailtasuna dute». Punta-puntako taldeak alderaketa horretatik kanpo utzi zituen, noski.

Zuri-gorriek, gainera, ondo gogoan dute aurreko astean Elxen gertatu zena. Barruan iltzatua dute. Hanka eta erdi Kopatik kanpo izan zuten. Bada, gaurko lehiak antzekotasun handiak ditu. Tenerife, Elx bezala, Bigarren Mailako taldea da. Hasiera batean, mailaz igotzeko osatutako taldea da. Baina Bigarren Maila luzea eta gogorra da. Dozena bat taldek izaten dute sasoi hasieran helburu bera, eta denentzat ez dago lekurik. Talde asko, helburua aldentzen ari dela ikusita, nahastu egiten dira. Dinamika txarrean sartzen dira, eta amildegira gerturatzen dira. Tenerife dago egoera horretan. Puntu batera ditu jaisteko postuak. Sufritzen ari da. Hala ere, kapaz da gorengo mailako talde bat kanporatzeko: Valladolidekin egin bezala.

Ligan erakusten ari dena baino askoz gehiago egiteko gai da gaurko aurkaria. Garitanoren arabera, Elxen antzeko ezaugarriak dituen talde bat izango dutela aurrean. «Tenerifek irletako taldeek izan ohi dituzten ezaugarriak ditu. Baloiari tratu ona ematen dio. Elxen tankerako taldea da. Teknikoki jokalari onak ditu. Aurkaria ezagutzen dugu. Valladolid kanpoan utzi berri du. Lehia parekatua izango da».

Zuri-gorriak sufritzeko prest daude. Kopan interes handia jarri dute hasieratik. Gogoz daude. Gainera, badakite orain arteko joko maila erakusten badute irabazi egingo dutela. «Ondo prestatu dugu kanporaketa. Gogotsu gaude». Baina ez da lehia erraza izango. Tenerifek ia ez du aukerarik Kopa irabazteko, baina Athletic mendean hartu eta Real Madril edo Bartzelonaren kontra jokatzeko aukerak ikaragarri erakartzen ditu jokalariak eta ingurua. Denboraldia salbatzeko era bat izan daiteke.

Aldaketa gutxi

Horrelakorik gerta ez dadin ahal duen hamaikakorik lehiakorrena zelairatuko du Athleticek. Azken bi asteetan ia partida osoak jokatu dituzten futbolariak dira Garitanoren ardura: Capak, Iñigo Martinezek eta Williamsek nekea dute pilatua. Baina haiek kentzea ere ez da erraza teknikariarentzat. Zutabe garrantzitsuak dira. Hortaz, Garitanok eurekin berba egin beharko du azken erabakia hartu aurretik. Hala ere, inork ez dezala iraultzarik espero. Ez da mementoa. Asko dago jokoan. Ohikoetatik Unai Simon da deialditik kanpo geratu den bakarra. Atezaina osatu da, baina oraindik ez dago sasoi betean.

TENERIFE-ATHLETIC

Tenerife. Ortola; Moore, Carlos Ruiz, Sipcic, Lasure; Undabarrena, Alonso; Suso, Luis Milla, Elliot eta Joselu.

Athletic. Herrerin; Lekue, Yeray Iñigo,Yuri; Dani Garcia; Unai Lopez; Raul Garcia, Muniain, Ibai eta Villalibre.

Epailea. Gonzalez Fuertes.

Lekua. Heliodoro Rodriguez Lopez (22.824 ikusle).

Ordua. 21:00 (Dazn).


Pasahitza 2014-12-09

Ataria irratiko goizeko magazina.


Larunbatean denboraldi berriari ekingo dio Zuzenak taldeak

Aurten klubeko bi talde lehiatuko dira Liga Nazionalean.

Saskibaloia gurpildun aulkian atalean denboraldi historikoari egingo dio aurre Zuzenak klubak, Liga Nazionalean lehiatuko diren talde bi baititu. Joan den denboraldian lortutako igoerari esker, saskibaloi nazionalaren maila gorenera itzuliko dira. Ohorezko Mailan hamaika taldek jokatuko dute, hala nola, C.D Ilunion, Mideba Extremadura eta Fundacion Grupo Norte, Vital Fundazioa Zuzenak taldearekin batera. "Klubaren erronka eta apustua da, eta saskibaloia gurpildun aulkian ikuskizuna ekarri nahi dugu hirira”, esan du erakundeko lehendakari Julio Rocak.

Lander Lozanoren taldeak Gasteizen egingo du debuta Amivel Clinicas Rincon taldearen aurka, urriaren 22an, larunbatean, 19:30ean. Denboraldi berri honetan, Vital Fundazioa Zuzenak beste bi jokalari ekarri ditu taldea indarzeko asmoz; Ruben Viso eta Miguel Piti. "Bilbon eta Valladoliden Ohorezko Mailan eskarmentua duten jokalari bi dira, eta kalitate beste puntu bat emango diote taldeari", azpimarratu du Ruben Martinez kirol-zuzendariak.

Talde filialaren debuta ikusteko, berriz, azaroaren 12ra arte itxaron beharko dute zaleek. BSR Zuzenak Lehenengo Mailan lehiatuko da talde hau, Aitor Iturricastillo teknikoaren zuzendaritzapean. Salto Bera Bera taldearen aurrean estreinatuko dira eta lehendabiziko euskal derbia izango da.


Kutxabankek ez dizkio 21,5 milioi euro pagatuko Gipuzkoari

Espainiako Auzitegi Gorenak dio Kutxak ez duela ordaindu behar Repsolen akzioen harira Ogasunak jasotako sozietate zergaKutxak Repsolen egindako inbertsioak ikertu zituen Foru Aldundiak 2006an

Aspaldiko auzia da, Joxe Joan Gonzalez Txabarri ahaldun nagusiaren garaikoa. Orduko Gipuzkoako Ogasunak, EAJren esku, ikerketa bat abiatu zuen 2006an Kutxak Repsolen akzioak eskuratzeko egindako hainbat inbertsioen inguruan. Juan Jose Mujikak zuzentzen zuen ogasunak hala jakinarazi zion Kutxari.

Repinves sozietatea zuten miran. La Caixa eta Caixa Catalunyarekin batera Kutxak osatu zuen sozietate hori; hiruren artean Repsol YPFren akzioen %5 eskuratu zituzten, eta zeharkako gordailu horretan kudeatu zuten. Repinves akziodunaren bidez Kutxak akzioen irabaziak jaso zituen, baita plusbaliak eta bestelako sariak ere, besteak beste Repsolen batzordeetan parte hartzeagatik jasotako dietak. Guztira 94,7 milioi euro bereganatu zituen zazpi urtean. Irabazi horiek Gipuzkoako Ogasunari 27,2 milioi euro ordaintzera behartzen zuten Kutxa, baina akzioak zeharka kudeatzen zituenez, —Repinves sozietatean— 4,2 milioi besterik ez zuen ordaindu. Eta hor dago Ogasunaren eta Kutxaren desadostasuna.

Ogasunak 21,5 milioi euro eskatu zizkion Kutxari 2001 eta 2005 arteko sozietate zerga likidatzeko, betiere Repsolen akzioen irabazien harira. Kutxak esan zuen Repinves sozietatea beharrezkoa zela hiru finantza entitateen artean Repsolen %5 kontrolatzeko —eta boto eta ordezkaritza eskubideak lortzeko—, eta horrek azaltzen zuela akzioak zeharkako sozietate baten bidez kudeatu izana.

1997an hasitako bidea

Aitzitik, ez zuen horrela ikusi EAEko Justizia Auzitegi Nagusiak, eta 2011n Ogasunaren arrazoiak bere egin zituen. Kutxak «lege iruzurra» egin zuela ebatzi zuen EAEko epaitegi horrek. Repinves soilik zerga mailako onurak jasotzeko eratu zela esan zuen epaitegiak, sozietate zergan gutxiago pagatu ahal izateko alegia.

Orain, aldiz, aurkako irizpidearekin ebatzi du Espainiako Auzitegi Gorenak, eta Kutxabankek Foru Ogasunak eskatutako sozietate zergaren kopurua (21,5 milioi euro) ez duela zertan ordaindu erabaki du. Epaiak dio EAEko Justizia Auzitegi Nagusiak 2011n hartutako erabakia «kontraesanezkoa» dela, eta garbi azaltzen du Repinves sozietatearen zergaren auzian Ogasunak exijitutako kopurua pagatzeko ordainketarik egin bada Kutxabankek eskubidea duela dirua itzul diezaioten eskatzeko.

2006an abiatutako ikerketaren emaitza izan zen Kutxak Repsolen egindako sozietate zerga likidatzeko Ogasunaren erabakia, baina Kutxak Repsolen egindako inbertsio ikertuak 1997an hasi ziren, eta 2004an bukatu. 1997 eta 1998. urteetan egindako likidazioetan, Ogasunak «hainbat eskubide» aitortu zizkiola dio Espainiako Auzitegi Gorenaren ebazpenak. Bi urte horietako sozietate zergaren likidazioak, izan ere, beste ikerketa baten emaitza izan ziren, eta orduan Ogasunak Repinves sozietateari baleko arrazoi ekonomikoak zituela aitortu zion, Auzitegi Gorenaren ebazpenaren arabera. «Urte batzuk geroago, ikertuak izan ziren ekintza berberetan eskubide horiek kaltetu egin dira», dio ebazpenak, «lege iruzur bat» antzeman eta gero.

Gipuzkoako Aldundia atzo aztertzen ari zen ebazpena, eta ez zuen iritzirik eman nahi izan hura ongi landu arte. Luze gabe, ordea, Kutxabankekin duen auziari buruzko iritzia ematea espero da.


Zabor poltsak debekatutako guneetan botatzen dutenen "jarrera arduragabea" salatu du Arrasateko Udalak

Herritar batek helarazitako argazkietan hainbat zabor poltsa ikus daitezke debekatutako gune baten, Arrasateko irteeran, Lidl supermerkatuaren atarian. Horren aurrean, Udalak salatu du "jarrera arduragabeaz" jokatzen duten horiek arrasatear guztiei egiten dietela kalte. Markuleteko industrialdean ere halako beste gune bat dagoela jakinarazi dute Udaletik.

Udalak, "jarrera arduragabe" horiek salatzeaz gain, hondakinak ondo berezitzea eta dagozkien edukiontzietan uztea "ezinbestekoa" dela gogora ekarri du:"Sistema honekin ere emaitza onak atera ahal ditugu, baldin eta denok ganoraz jokatzen badugu. Azken finean, gaizki egitea gehiago kostatzen da eta garestiagoa irteten da, zentzu guztietan. Azpimarratu gura dugu hondakinak behar bezala sailkatuta ateratzea ezinbestekoa dela adostutako %70eko bilketa selektibo mailara hel gaitezen aurreikusitako bederatzi hilabeteetan".

Plastikozko poltsarik ez organikoaren edukiontzietan

Horrez gain, sistema berria hasierako fasean dagoen honetan ikusi dute beste arazoetako bat da organikoaren edukiontzietan plastikozko poltsak agertu direla: "Bestetik, hasieran zenbaitek poltsa lurrean uzten zuten baina, orain, badirudi arazo hau konpondu dela", gaineratu dute.

Herritar guztien ardura

Amaitzeko, Udalak gogora ekarri du helburuak betetzea arrasatear guztien ardura dela: "Oraindik hondakinak gaika biltzeko modu hau probatzen hasi berriak gara. Badakigu hasieran kosta egiten dela, baina berriz azpimarratu gura dugu arrasatear guztion ardura dela froga garai honetan markatutako helburuak betetzea: guztiak animatu gura ditugu hondakinak ondo berezitzera eta dagozkien edukiontzietan botatzera".


Sendabelarren ikastarorako izena emateko epea zabalik

Idolazek sendabelarrei buruzko ikastaroa antolatu du irailerako. Izena emateko epea, berriz, zabalik dago irailak 4, astelehenerarte. Nerearen dendan edota liburudendan eman daiteke izena.

Alberto Altubek emango ditu eskolak iraileko eguen denetan: hilaren 7an, 14an, 21ean eta 28an hain zuzen ere. Ordua: 18.00etatik 20:00etara. 20 euro balio du matrikulak.


Asteartean bilduko da Santioetako jai batzordea

Aurtengo jaien balorazioa egiteko eta datorren urteko oinarrizko egutegia zehazteko bilduko da jai batzordea, abenduaren 19an, 19:00etan, udaletxeko bilkura aretoan.

Kultura sailetik jakinarazi dutenez, "oso garrantzitsua da 2017ko jaietan ekintzaren bat antolatu duten elkarte guztiak bertan izatea".


Aldi baterako erregulazioa aurkeztu du Navalek, sei hilabeterako

Ontzi berria eraikitzeko langile guztiak ez ditu batera beharko, eta hilero 80 eta 120 artean etxera bidaliko ditu

2013 urtea arte lanean jarraitzeko lan zama lortu du Sestaoko Naval ontziolak, Jan de Nul Belgikako armadorearentzat eraikiko duen ontziari esker. Haatik, enpresak ohartarazi du lan zama hori ez dela aski izango langile guztiak aldi berean lanean izateko. Hori dela eta, aldi baterako erregulazio eskaera aurkeztu du.

Dosier horrek txandaka eragingo die langileei, eta asko jota sei hilabeterako iraupena izango du, apirilaren 1etik hasita. Hilero 80 eta 120 langile bitartean etxera bidaltzea da enpresaren asmoa, ohar baten bidez atzo azaldu zuenez. Hasieran langile gehiago eragingo ditu dosierrak, batez ere ingeniaritza lanak beharko direlako soilik. Navalek 356 langile ditu gaur egun.

Ontzi berria eraikitzeko kontratua datozen egunetan sinatuko du Navalek. Enpresaren ustez, ontziolaren egonkortasuna «bermatu» du 2013 urteko otsailera arte. Gaur egun esku artean duen agindu bakarra da, baina kontratu gehiago lortzeko lanean ari dela ziurtatu du enpresak.

Fall pipe tankerako ontzia eraikiko du Sestaoko ontziolak, itsasoan meatzaritza lanetarako erabiliko dena. 191 metro luze izango da, eta 35.000 tonako pisua izango du.


Itsasik santotomasetan zozkatutako sariak badu jabea

5.701 izan da aurtengo zenbaki saritua eta jabeak jaso du dagoeneko zegokion otarrea.

Urtero legez, plazan postua jartzeaz gain, Santo Tomas egunean Gabonetako otarrea zozkatu zuen Itsasi Euskal Kultur Taldeak. 5.701 izan da aurtengo zenbaki saritua eta jabeak jaso du dagoeneko zegokion saria.

Ordezko zenbakia ere atera zuten Itsasikoek, 2.798a; baina zenbaki nagusiaren jabea agertu denez, baliogabe gelditu da bigarren hori.


Deskargako isuna

Aste honetan entzun dugu Diputazioak isuna jarri diola Deskargan lanean ari den enpresari bertako lanetan hil zen langile baten ardura egotziz.

ELA sindikatuak, aldiz, akats arin bati dagokion isuna dela leporatu dio Foru Aldundiari, obraren aurrekontuaren %4 izan beharrean %10aren kopuruari dagokion isuna ipini behar omen zion enpresari.

Sindikatu honek behin eta berriz salatu ditu legealdi honetan Diputazioaren obretan gertatzen ari diren irregulartasunak; izan ere, Aldundiak berak hartutako erabakien ondorioz gertatzen omen dira lan istripu hauek zenbaitetan. Arrazoia zein? Aldundiak obra handi hauek egiteko adjudikazioak gehiegi merkatu izana. Gauza bat da aurrekontuak ondo kudeatzea eta adjudikazioak ondo egokitzea, baina merke xuhurrean ibiltzea ez du merezi pertsonen biziak jokoan daudenean. Hori da ELA sindikatuaren salaketa eta hori omen da euren iritziz eragin larri hauen oinarria.

Ez al luke hobe Foru Aldundiak erantzukizun guztiak besteei bota ordez bere baitan eta enpresa eta langileekin elkarlanean hausnarketa egitea? Isunak jartzen direnerako joan da 33 urteko langile baten bizia.


Hamar bat ume intoxikatu dira Gironako kanpin batean kloroa arnastuta

Ripoll (Girona) udalerriko kanpin bateko igerilekuan intoxikatu ziren, kloro gehiegi erabili zutelako, antza, hura garbitzeko.

Antza denez, Ripoll udalerriko kanpin batean igerilua garbitzeko erabiltzen dituzten produktuen nahasketa desegokiak eragin omen zuen igerian ari ziren adingabeak ondoezik sentitzea.

Kloroaren eraginak jasan zituzten umeak Oinarrizko Arretako Zentro batean artatu zituzten. Dena dela, sintoma larrienak zituztenak Capdevànol ospitalera bideratu zituzten, badaezpada. Osasun-zentroko iturrien arabera, dagoeneko guztiek jaso dute sendagiria.

Ripolleko Udalak adierazi duenez, kanpineko igerilekua itxi egin zuten berehala, produktu toxikoaren hondarrak erabat garbitu eta instalazioak ondo aztertzeko.


Batasunetik gutxi du UPNk

UPNren kontseilu politikoak bihar aukeratuko du nork beteko duen Barcinak utzitako lekua.Presidenteak argitu du ez duela kontseilua atzeratuko.Catalan eta Esparza dira faboritoak

Ez da giro UPN barruan. Alderdiaren euskarazko itzulpenak (Nafarroako Herri Batasuna) hozkirria eragingo lieke alderdiko kide guztiei, begi bistako arrazoiengatik. Ezker abertzalearen alderdi historikoaren antipodetan dago UPN, baina azken asteko gertaerek erakusten dute izenaren esanahia urrun geratzen zaiola. Nafarroako eskuineko sektoreen batasuna pitzatuta dago. Historikoki, UPNk ondo jakin izan du barruko sektoreak kontent izaten eta barne krisiak eragozten. Nolanahi ere, Barcinak hautagaitzari uko egin ostean, benetako lehia ireki da zerrendaburu nor izango. Barcinaren zein Sanzen ingurukoek neutraltasuna eta kontsentsua eskatu dute, baina borroka betean dira bi taldeak: batzuek alderdiko botereari eusteko, besteak boterearen zati bat bereganatzeko. Sanzek primarioak eskatu ditu, baina Barcinak ukatu egin du. Hautagaietako hiruk kontseilua atzeratzeko eskatu dute, eta Barcinak ukatu du ere. Haren autoritarismoaren aurkako kritikak gero eta ozenagoak dira.

Alderdiaren izena dena delakoa izanik ere, hautagai berriarekin garai berri bat irekiko da UPNren barruan. Jesus Aizpun alderdiaren sortzailea 1998an hil zenetik, UPNk bi buruzagi izatea saihestu du, eta gobernuko lehendakaria alderdiburua izan da. Urte luzez Miguel Sanzek bereganatu zuen botere guztia, eta haren bidetik jarraitu zuen Barcinak. Alta, azaroren 10ean Nafarroako presidentegai izateari uko egin ostean, behin-behinean gutxienez UPNk bi buruzagi izango ditu. Izan ere, Barcinak ez dio UPNko presidentetzari uko egin eta alderdiaren barne kontrola izaten jarraituko du. Orain falta da jakitea buruzagitza haren sokako menpeko batekin edo arerioen sektoreko beste batekin partekatu beharko ote duen.

ALBERTO CATALANAzken trenaren aurreanAzken egunean, azken orduan aurkeztu zuen hautagaitza Alberto Catalanek. Bere bizitza politikoko azken aukeraren aurrean dago. Urte ugari eman zituen Miguel Sanzen itzalean, eta 2009an alderdiko buruzagitza utzi zuenean, bere herrikide eta adiskideak Barcinaren alde egin zuen. Sanzen hatzak aukeratutakoa berretsi zuen UPNko kongresuak. Garai hartan Iruñeko alkatea Alberto Catalan baino aktibo politiko erakargarriagoa zen, eta, ziurrenik, Sanz beldur zen postu hura eman ezean sortu berri zen Nafarroako PPra alde egingo ziola Barcinak. Hala, berriz, bere ordua noiz iritsiko zain geratu behar izan zuen Catalanek.

Iaz sortu zitzaion aukera. UPNko kongresura begira alderdiko buru izateko hautagaitza aurkeztu zuen, baina ozta-ozta bada ere, militanteen botoen %51,8 eskuratuta irabazi zion lehia hura Barcinak. Emaitza hark agerian utzi zuen UPN erdibituta zegoela, baina Catalani galtzailearen arrastoak jarraitu dio geroztik. Lehia hartatik Barcina garaile atera arren, haren lidergoa eta gestioa oso kritikatua izan da alderditik kanpo eta alderdi barruan. Uda amaieran, ez zegoen argi Barcinak hautagaitza aurkeztuko ote zuen, baina duden aurrean, Catalanek bere babesa eman zion. Mugimendu taktikoa antzematen zen atzean: maiatzeko hauteskundeen ondoren gobernua osatzeko balizko zailtasunen aurrean, Barcinak utz zezakeen lekua betetzeko posizio egokian topatuko zen horrela.

Barcinaren amore emateak kalkulu politiko horiek hankaz gora utzi ditu, eta bere azken aukeraren aurrean dagoela jakinik, berriro hautagaitza aurkeztu du. Ikusteko dago Sanzen sektorearen babes osoa ote duen edo Barcinari bere babesa eman ondotik ez ote duten batzuek traidoretzat hartzen. Esanguratsua da, adibidez, Alberto Catalan ez zela egon Sanzek urriaren 10ean Muga de Beloso hotelean antolatutako bazkarian. Han, sektore kritikoak Barcinaren gestioa gaitzetsi zuen, eta jarrera hori erabakigarria izan zen Barcinak atzera egiteko. Bihar ikusiko da Catalanek kalkulatutako mugimendua edo etsian egindako jauzia egin duen.

JOSE JAVIER ESPARZABarcinaren hautagaiaAlberto Catalan fitxa mugitzen azkena izan zen, eta Jose Javier Esparza lehena izan da. Diskrezioz mugitu da egunotan, eta komunikabideen aurrean polemika oro saihestu du. Catalanek, Amelia Salanuevak edo Sanzen ingurukoek primarioak etengabe eskatzen zituzten aldean, Esparza isilik agertu da, eta kazetariek galdetu izan diotenean, ez da busti, nahiz eta inplizituki egungo prozedura babestu:«Esan izan dut ez dudala aldi berean parte hartzaile eta epaile izan nahi».

Barcinak eta bere ingurukoek egin diote lan zikina. Nahiz eta iragarri ez dutela ezein hautagaiaren alde egingo, primarioetara deitzeko ate oro itxi dute: «Ez da hori herritarrek eskatzen dutena». UPNko presidenteak kontzesio bakarra egin dio sektore kritikoari: hurrengo hautagaia ez du hautatuko bere kontrolpeko zerrenden batzordeak, bere kontrolpeko kontseilu politikoak baizik. Eskema horren barruan, Esparzak aukera gehiago ditu irabazteko. Hala ere, era berean, ahaleginak egin ditu Barcinarengana askorik ez hurreratzen. Kontsentsuko hautagaiaren profila bete nahiko luke Esparzak, etiketa horren pean etorkizuneko lider nagusia bihurtzeko.

Hain justu ere, mezu hori eman zuen asteartean Miguel Sanzek. UPNko presidente ohiaren iritziak pisu handia du oraindik ere, eta zuzendaritzari erregutu dio lau hautagaien artean kontsentsuzko hautagai baten alde egiteko: «Ez da posible arduraz jokatu eta bakoitzaren sendotasun zein ahuldadeak neurtu ostean hautagai baten alde egitea?».

AMELIA SALANUEVAPrimarioak erregukaSanzek hori esatearekin batera, zuzendaritzari «tematuta» egotea eta primarioetara ez deitzea egotzi dio. Salaketa bera egin du etengabe Amelia Salanuevak. UPNko senatariak astelehenean bere hautagaitza aurkeztu zuenean, iragarri zuen atzera egingo zuela baldin eta zuzendaritzak primarioetara deitzen ez bazuen. Oraingoz ez du bere hitza bete, eta ikusi beharko da bihar aurrera jarraitzen duen. Sektore kritikoarentzat ez luke zentzu handirik bi hautagai batera aurkezteak, eta horregatik, litekeena da uneren batean Salanuevak atzera egitea.

JUAN RAMON RABADEEnbarazu egiteko gertuRabadek harrizko gonbidaturen itxura du. Orain, lehia nagusia Esparzaren eta Catalanen artean emango dela dirudi, eta benetako ezustekoa litzateke, baldin eta Tuterako ospitaleko zuzendaria beste hirurei gailenduko balitzaie. Dena den, Rabaderen presentzia erabakigarria izan daiteke, hari babesa ematen diotenek galtzailea lurperatu dezaketelako.